open-index/open-wikipedia-markdown huggingface dataset:
తవనం సుబ్బాయమ్మ

**తవనం సుబ్బాయమ్మ**, ఐద్వా నాయకురాలు. కొరిశపాడు మండలం ప్రాసంగులపాడు లోని ఒక నిరుపేద కుటుంబంలో జన్మించిన ఈమెకు, అదే గ్రామానికి చెందిన తవనం చెంచయ్య తో వివాహమైనది. నమ్మిన సిద్ధాంతాలకే కట్టుబడిన చెంచయ్య, 75 సంవత్సరాలకుపైగా ప్రజలకు సేవలందించాడు. సుబ్బాయమ్మ కూడా జిల్లా పార్టీలోనే సభ్యురాలిగా కొనసాగినారు. భర్త శాసనసభ్యుడుగా కొనసాగుచున్నప్పటికీ, ఆమె ఇంటివద్ద చీరల వ్యాపారం చేస్తూ, ఆదర్శమహిళగా జీవించారు. ఆమెకు అక్షరజ్ఞానం లేకున్నా, భర్త పోరాటపటిమను పుణికి పుచ్చుకున్నారు. మహిళా ఉద్యమాలలో చురుకైన పాత్ర పోషించారు. 1980లో "ఐద్వా" కు జిల్లా అధ్యక్షురాలిగా ఎంపికైనారు. జిల్లాలో అనేక ఉద్యమాలను నడిపిన సుబ్బాయమ్మ, 21 సంవత్సరాలు జిల్లా అధ్యక్షురాలిగా కొనసాగినారు. 1993లో రాష్ట్రవ్యాప్తంగా పెద్ద ఎత్తున సాగిన సారా ఉద్యమానికి జిల్లాలో ఈమె నాయకత్వం వహించి, పలు సార్లు ఉద్యమాలు నిర్వహించారు. ఫిబ్రవరి-2014లో భర్త మృతి చెందినప్పటి నుండి, ఆమెకు వచ్చే రు.2000 పింఛనును సైతం పార్టీకే చెందే విధంగా వ్రాసినారు. అప్పటి నుండి సుబ్బాయమ్మ బాగోగులు పార్టీయే చూసినది. ఈ విధంగా 35 సంవత్సరాలుగా జిల్లాలో ఐద్వా నాయకురాలిగా సేవలందించుచూ ఆదర్శంగా నిలిచిన ఈమె, 2014,అక్టోబరు-18న, 80 సంవత్సరాల వయస్సులో, గుండెపోటుతో తుదిశ్వాస విడిచారు.
## మూలాలు

వర్గం:2014 మరణాలు
వర్గం:గుండెపోటు మరణాలు
వర్గం:ఆదర్శ వనితలు
సూర్య దేవాలయం, ముల్తాన్

ముల్తాన్ సూర్య దేవాలయం అనేది, పాకిస్తాన్ లోని పంజాబు రాష్ట్రంలోని ముల్తాన్ పట్టణంలో, ఒకప్పడు ఉన్న దేవాలయం. కుష్టు వ్యాధి నివారించుకొనడానికి కృష్ణుని కుమారుడు సాంబడు, నిర్మించిన దేవాలయం. సూర్య దేవాలయం ఒకప్పుడు ఉండిన ప్రాంతాన్ని, 'మూలస్థానం'గా వ్యవహరించేవారు. ఆ మూలస్థానం అనే పేరునే నేటి ముల్తాన్ పట్టణం ఏర్పడిందని ఒక వాదన. అయితే, ఆలయం ఎక్కడ ఉండినదన్న విషయం ఇప్పటికీ పరిశోధకులకి చర్చనీయాంశం.

## చరిత్ర
*క్రీ.పూ 515 సంవత్సరంలో ఈ ప్రాంతం గుండా ప్రయాణించిన గ్రీకు అడ్మిరల్ స్కైలాక్స్, కశ్యప పురంగా పిలువబడిన ముల్తాన్ పట్టణంలో ఈ ఆలయాన్ని పేర్కొన్నాడు.
*చైనా యాత్రీకుడు హుయాన్ త్సాంగ్, సా.శ. 641లో ఈ ఆలయాన్ని దర్శించి, బంగారంతో చేయబడి, కళ్లలో కెంపులు పొదగబడిన మూలవిరాట్టుని వర్ణించాడు. ఆలయ ద్వారాలలోనూ, స్తంభాలలోనూ, శిఖరంలోనూ బంగారం, వెండి, రత్నాలు విరివిగా వాడినట్టు, వేలాది భక్తులు సూర్యుని కొలువడానికి దేవాలయాన్ని సందర్శిస్తూ ఉన్నట్టు, ఆలయంలో దేవదాసీలు ఉన్నట్టు హుయాన్ త్సాంగ్ వర్ణించాడు. అంతేగాక, దేవాలయంలో శివుని, బుద్ధుని విగ్రహాలు అనేకం ఉన్నట్టు కూడా హుయాన్ త్సాంగ్ పేర్కొన్నాడు.
*సా.శ. 8వ శతాబ్దంలో ముల్తాన్ ని ఆక్రమించిన మహమ్మద్ బిన్ ఖాసిం యొక్క ఉమయ్యద్ సామ్రాజ్యానికి, ఈ దేవాలయం గొప్ప ఆదాయవనరు అయింది. మహమ్మద్ బిన్ ఖాసీం, 6000 మంది ఆలయ పరిరక్షకులని బంధించి, ఆలయ సంపదనంతటినీ దోచుకున్నాడు. అయితే, మూలవిరాట్టుని మాత్రం నాశనం చేయకుండా విడిచిపెట్టాడు. కానీ, తన విజయానికి చిహ్నంగా గోమాంసాన్ని విగ్రహం మెడలో వేలాడదీసాడు. మూలవిరాట్టు చెక్కతో చేయబడి, ఎర్రటి తోలు కప్పబడి, కెంపులు పొదిగిన కళ్లతో ఉండినదని వర్ణించాడు. గుడి ఉన్న ప్రాంతానికి దగ్గరలో మసీదుని నిర్మించాడు.
* ఖాసీం తర్వాతి ముస్లిం రాజులు, ఆ విగ్రహాన్ని ఆసరాగా తీసుకుని హిందు రాజులని బెదిరించేవారు. ఎవరేని హిందూ రాజు, ముల్తాన్ పై దండెత్తబోతే, విగ్రహాన్ని ధ్వంసం చేస్తామని బెదిరించేవారు. దానితో ఆ రాజులు వెనక్కి తగ్గేవారు.
* అయితే,10వ శతాబ్దాంతంలో ముల్తాన్ ని ఆక్రమించిన ఇస్మాయిలీలు ఆలయాన్ని పూర్తిగా నేలమట్టం చేసి, విగ్రహాన్ని నాశనం చేసారు. ఆ దేవాలయం ఉన్న చోట మరో మసీదుని నిర్మించడమే కాక, ఉమయ్యద్ సామ్రాజ్య కాలంలో నిర్మించిన మసీదుని కూడా మూసివేసారు.
*తర్వాత వచ్చిన ఘజినీ మహమ్మద్, ఉమయ్యద్ మసీదుని తెరిపించి, ఇస్మాయిలీ మసీదుని మూసివేయించాడు. ఇస్మాయిలీ మసీదు కాలగర్భంలో కలిసిపోయింది.
*11వ శతాబ్దానికి చెందిన ఆల్-బెరూనీ, ఆలయం పూర్తిగా ధ్వంసమై, మరిక నిర్మించబడని కారణం చేత, హిందువులు రావడం మానివేసారని పేర్కొన్నాడు.

## ఇవి కూడా చూడండి
* శ్రీరాముడు
* లవుడు
* లవ మందిరం
* ప్రహ్లాదపురి ఆలయం, ముల్తాన్
* శ్రీ లక్ష్మీనారాయణ మందిరం, కరాచీ

## మూలాలు

వర్గం:హిందూ దేవాలయాలు
వర్గం:పాకిస్తాన్
వర్గం:సూర్య దేవాలయాలు
ప్రణీత

**ప్రణీత** కొందరు మహిళల పేరు.

* ప్రణీత వర్థినేని - విలువిద్య క్రీడకు చెందిన క్రీడాకారిణి. 
* ప్రణీత సుభాష్ -దక్షిణ భారత సినీ నటి. కన్నడ, తెలుగు, తమిళ భాషలలో నటించింది.

వర్గం:స్త్రీలింగ పేర్లు
సాహిల్ దోషి

**సాహిల్ దోషి** భారతీయ అమెరికన్  "యంగ్ సైంటిస్ట్", బాలమేధావి, ఆవిష్కర్త.

## ఆవిష్కరణలు
ఇతను కార్బన్ డయాక్సైడ్ నుంచి విద్యుత్‌ను ఉత్పత్తిచేసే వినూత్న పరికరాన్ని రూపొందించాడు. ఇతను తయారు సేసిన పరికరం గృహ వినియోగం కోసం విద్యుత్‌ను అందించడంతో పాటు కార్బన్ ఉద్గారాలను తగ్గిస్తూ పర్యావరణానికి మేలు చేసేదిగా ఉంది. ఈ పరికరాన్ని ‘పొల్యూసెల్’ అని నామకరణం చేసాడు. ఈ పరికరాన్ని రూపొందించినందుకుగాను 2014లో ‘అమెరికా టాప్ యంగ్ సైంటిస్ట్’ అవార్డుకు ఎంపికయ్యాడు. ఈ అవార్డు కోసం మొత్తం 9 మంది ఫైనలిస్టులతో పోటీపడి సాహిల్ ఈ అవార్డును గెలుపొందాడు. ఈ అవార్డు కింద సాహిల్‌కు $25,000 (రూ.15.30 లక్షలు) నగదుతో పాటు కోస్టా రికా ప్రదేశానికి విద్యార్థి సాహస యాత్ర అవకాశం లభించింది. ఈ ఆవిష్కరణ చేసిన సమయానికి అతని వయస్సు 14 ఏళ్ళు. అతను  అమెరికాలోని పిట్స్‌బర్గ్‌లో తొమ్మిదో తరగతి చదువుతుండేవాడు.

సాహిల్ దోషి వైట్ హౌస్ సైన్స్ ఫెయిర్‌లో తన వినూత్న పోలుసెల్‌ను ప్రదర్శించారు. అమెరికా అధ్యక్షుడు ఒబామా మార్చి 23 న వైట్ హౌస్ సైన్స్ ఫెయిర్‌కు ఆతిథ్యం ఇచ్చారు, హైస్కూల్ విద్యార్థి సాహిల్ దోషి తాను రూపొందించిన పోలుసెల్ అని పిలిచే వినూత్న కార్బన్-డయాక్సైడ్ శక్తితో పనిచేసే బ్యాటరీని ప్రదర్శించడానికి ఎంపికయ్యారు.

సాహిల్ తన వినూత్న, పర్యావరణ అనుకూల బ్యాటరీ రూపకల్పనకు 2014 డిస్కవరీ ఎడ్యుకేషన్ 3 ఎమ్ యంగ్ సైంటిస్ట్ ఛాలెంజ్ విజేతగా ఎంపికయ్యాడు, "అమెరికా యొక్క టాప్ యంగ్ సైంటిస్ట్" బిరుదు పొందాడు. ఇతను తన ఆలోచనను జీవితానికి తీసుకురావడానికి 3M సైంటిస్ట్ గురువుతో  పనిచేశాడు, $25,000 గొప్ప బహుమతిని పొందాడు. అమెరికా యొక్క టాప్ యంగ్ సైంటిస్ట్‌గా, సాహిల్ ఎన్బిసి న్యూస్, ఫాక్స్ అండ్ ఫ్రెండ్స్,, వేక్ అప్ విత్ అల్ లలో కనిపించే తన ఆవిష్కరణలను పంచుకోవడానికి దేశం మొత్తం పర్యటించాడు.

## మూలాలు

## బయటి లింకులు
Sahil Doshi Presents His Innovative PolluCell at White House Science Fair

వర్గం:అమెరికా శాస్త్రవేత్తలు
వర్గం:అమెరికా ఆవిష్కర్తలు
కార్తికేయ (సినిమా)

**కార్తికేయ** చందు మొండేటి దర్శకత్వంలో 2014లో విడుదలైన ఉత్కంఠభరిత తెలుగు చిత్రం. ఇందులో నిఖిల్, స్వాతి ప్రధాన పాత్రలు పోషించారు.

## కథ
సుబ్రహ్మణ్యపురం అనే ఊరిలో సుబ్రహ్మణ్యస్వామి గుడికి సంబంధించిన విశేషాలు తెలుసుకుందామని ప్రయత్నించే ప్రతి ఒక్కరూ పాము కాటుకి చనిపోతుంటారు. ఆ గుడికి సంబంధించిన రహస్యం ఏమిటనేది తెలుసుకోవాలని తన ప్రయత్నం మొదలు పెడతాడు ఆ ఊరికి మెడికల్‌ క్యాంప్‌ మీద వచ్చిన వైద్య విద్యార్థి కార్తీక్‌ (నిఖిల్‌). ప్రతి యేటా కార్తీక పౌర్ణమికి వెలుగులు విరజిమ్మే ఆ గుడి వెనుక రహస్యం ఏమిటి? ఒకప్పుడు ఎంతో ఖ్యాతి గడించిన ఆ గుడిని గురించి ఎవరైనా మాట్లాడినా కానీ ఎందుకని చనిపోతున్నారు? ఆ రహస్యం ఛేదించడానికి చేసే ప్రయత్నంలో కార్తీక్‌కి ఏమవుతుంది అన్నదే మిగిలిన కథ.

## నటవర్గం
* కార్తికేయ గా నిఖిల్ సిద్దార్థ్
* వల్లి గా కలర్స్ స్వాతి
* శాస్త్రి గా తనికెళ్ళ భరణి
* రావు రమేశ్
* ప్రవీణ్
* తులసి
* జయప్రకాష్

## పాటల జాబితా
సరిపోవు, రచన: వనమాలి, గానం. హరిచరన్  

ప్రశ్నంటే , రచన: రామజోగయ్య శాస్త్రి, గానం.బెన్నీ దయాళ్  

ఇంతలో ఎన్నెన్ని వింతలో(మేల్ వాయిస్) రచన: కృష్ణచైతన్య , గానం.నరేష్ అయ్యర్   

పున్నమి వెన్నెలకే , రచన: రామజోగయ్య శాస్త్రి, గానం.హరిచరణ్    

ఇంతలో ఎన్నెన్ని వింతలో ,(ఫిమేల్ వాయిస్) రచన: కృష్ణచైతన్య, గానం.చిన్మయి     

రైస్ ఆఫ్ కార్తీకేయ , గానం.శేఖర్ చంద్ర.    

## సాంకేతికవర్గం
*కూర్పు: కార్తీక శ్రీనివాస్
*ఛాయాగ్రహణం: కార్తీక్ ఘట్టమనేని
*నిర్మాత: వెంకట శ్రీనివాస్‌ బొగ్గరం 
*కథ, మాటలు, కథనం, దర్శకత్వం: మొండేటి చందు 
*సంగీతం - శేఖర్ చంద్ర

## పురస్కారాలు
* సైమా పురస్కారాలు
** ఉత్తమ నిర్మాత: వెంకట శ్రీనివాస్ బొగ్గరం
* నంది పురస్కారాలు
** నంది ఉత్తమ దర్శకుడు: చందూ మొండేటి
** నంది ఉత్తమ ఆడియోగ్రాఫర్స్: రాధాకృష్ణ ఎస్కల

## మూలాలు

## బయటి లంకెలు
* 
వర్గం:2014 తెలుగు సినిమాలు
గురు రాందాస్

**గురు రామ్ [[దాస్]]** (1534–1581)  శుక్రవారం 9 అక్టోబర్ , 1534 - శనివారం 16 సెప్టెంబర్ , 1581 ) సిక్కుమతానికి చెందిన పది మంది గురువులలో నాలుగో గురువు, ఇతనికి ఆగష్టు 30, 1574న గురువు అనే బిరుదు ఇవ్వబడింది. ఇతను ఏడు సంవత్సరాలు గురువుగా ఉన్నాడు. రాందాస్ సెప్టెంబరు 24, 1534 న చునా మండి, లాహోర్, పంజాబ్ (పాకిస్తాన్) లో జన్మించాడు. ఇతని తండ్రి హరి దాస్, తల్లి అనూప్ దేవి (దయా కౌర్). ఇతని భార్య బీబీ భాని, ఈమె [గురు అమర్ [దాస్]] చిన్న కుమార్తె. వీరికి ముగ్గురు కుమారులు, వారు ప్రీతీ చంద్, మహాదేవ్, గురు అర్జున్. ఇతని మావ గురు అమర్ దాస్ సిక్కుమతానికి చెందిన పది మంది గురువులలో మూడవ గురువు. రామ్ దాస్ సెప్టెంబరు 1 న గురువుగా మారి 7 సంవత్సరాలు గురువుగా ఉన్నాడు.

 7 సంవత్సరాల వయస్సులో తన తల్లిదండ్రులు మరణించారు అనాథ అయినరాందాస్ ను తన అమ్మమ్మ భాయ్ జేతా తో కలిసి జీవించాడు. 12 సంవత్సరాల వయస్సులో, భాయ్ జేతా సిక్కుల మూడవ గురువు శ్రీ గురు అమర్ దాస్ జిని కలిశారు. అప్పటి నుండి, భాయ్ జేతా గురు అమర్ దాస్ జీ, సిక్కు ప్రజలకు అత్యున్నత భక్తి, వినయంతో సేవ చేశారు. అతను గురు అమర్ దాస్ జి యొక్క చిన్న కుమార్తె బీబీ భాణి జిని వివాహం చేసుకున్నాడు. 1574 వ సంవత్సరంలో, భాయి జేతా యొక్క సేవ, త్యాగాన్ని అనేక పరీక్షలకు గురిచేసిన తరువాత, గురు అమర్ దాస్ జీ భాయ్ జేతా జిని రామ్ దాస్ ("దేవుని సేవకుడు") గా మార్చారు, అతనిని శ్రీ గురు రామ్ దాస్ గా నియమించారు. 
గురు రామ్ దాస్ జీ వ్రాసిన బని (ఆధ్యాత్మిక వెల్లడి, రచనలు) 638 పవిత్ర శ్లోకాలను కలిగి ఉంది, గురు జీ భారతీయ శాస్త్రీయ సంగీతంలోని 30 విభిన్న రాగాలకు స్వరపరిచారు. ఈ శ్లోకాలు శ్రీ గురు గ్రంథ్ సాహిబ్ అనే పవిత్ర గ్రంథంలో నమోదు చేయబడ్డాయి. గురు రామ్ దాస్ జీ తన రచనల ద్వారా, మొత్తం మానవాళికి, వినయంతో నిండిన క్రమశిక్షణా జీవితాన్ని గడపడానికి, నిజమైన గురువు (దేవునికి) ఎప్పటికీ, ఎప్పటికీ కృతజ్ఞతతో ఉండాలని ఒక సాధారణ సందేశాన్ని తెలిపారు
## మూలాలు
https://web.archive.org/web/20190922161651/https://www.sikhiwiki.org/index.php/Guru_Ram_Das
సంధి (పుస్తకం)

కోరాడ రామకృష్ణయ్య వ్రాసిన వ్యాకరణ గ్రంథము. 1935లో ప్రచురింపబడింది.

## విషయ సూచిక
* భాషాలక్షణము - వ్యాకరణము
* ఆర్యభాషారూపములు - చారిత్రక చిహ్నములు
* ఆంధ్రమున నాగమ విధానము
* బహువచనరూప నిష్పత్తి కుఙ్ విధానము
* సంధి స్వరూప లక్షణములు
* సంధిలోని యాగమాదుల స్వరూపము
* యడాగమ స్వరూపము
* ద్రావిడభాషలోని సంధి
* సంస్కృతభాషలోని సంధి
* లోపసంధి
* పదాంత్యవర్ణలోపము
* ఇకార - ఉకార సంధులు
* ప్రథమావిభక్తి ప్రత్యయస్వరూపము
* ప్రథమేతరవిభక్తి సంధి
* అపదాదిస్వర సంధి
* ద్విరుక్తటకారము
* ప్రాఁతాదులు ఆగమసంధి
* 'టు'గాగమ 'రు'గాగములు, అందుకు ప్రభృతులు
* నుగాగమము
* అలిగాగమము
* ఆదేశ సంధి
* గసడదవాదేశ సంధి
* సరళాదేశ సంధి
* కళాద్రుతప్రకృతిక విభాగము

## పత్రికా సమీక్ష
ఈ పుస్తకాన్ని భారతి మాసపత్రిక ఏప్రిల్ 1936 సంచికలో పెనుమెచ్చ సత్యనారాయణరాజు సమీక్షించాడు. అతడి అభిప్రాయం క్రింది విధంగా ఉంది.

*" ఈ'సంధి' వ్యాకరణములకు లొంగని పెక్కు ప్రయోగములను సాధించుటయేగాక వాని వ్యుత్పత్తులను కూడ కూలంకుషముగ తెలుపుచున్నది. 

*జీవద్భాషయగు నాంధ్రమునకుఁ గాలక్రమమున జరిగిన మార్పులన్నియు నీ సంధి చూపుచున్నది. ఏశబ్దమునైను సాధింపవలెయుననిన దాని పూర్వోత్తరోదంతము నామూలముగా నెఱింగి తత్త్వ నిర్ణయము చేయవలెనను సిద్ధాంతము బోధపఱుచునదియే ఈ 'సంధి'.* 

*పెక్కురూపములను అపూర్వఫక్కిని తమిళకర్ణాటశబ్దముల సాదృశ్యముతో సాధించి తెలుఁగునకుఁ బ్రత్యేకాగమశాస్త్ర మనావశ్యకము అనుటను పాఠకులకు సుళువు కలిగించునదీ నూతనమగు 'సంధి'. ఇందలి విషయము లన్నియు నపూర్వములు. ఆంధ్రులకు అనఁగాఁ గేవలాంధ్రభాషా మాత్రైక వేదులకుఁ బారాయణము చేయఁదగినది. 
*
*అనిదంపూర్వమగు నీ'సంధి'ని వ్రాసి వెలయించి శ్రీరామకృష్ణయ్యగా రాంధ్రభాషకు మహోపకారము నొనర్చిరి."
''

## మూలాలు

వర్గం: తెలుగు పుస్తకాలు
వర్గం: 1935 పుస్తకాలు
హర్మందిర్ సాహిబ్

**హర్మందిర్ సాహిబ్**, **దర్బార్ సాహిబ్**గా కూడా పిలవబడుతుంది, అనధికారికంగా **స్వర్ణ దేవాలయం** అనే పేరుతో ప్రసిద్ధి చెందింది, ఇది భారతదేశంలోని అమృతసర్ లో ఉన్న ప్రముఖ సిక్కు గురుద్వారం. దీనిని 16 వ శతాబ్దం లో నాలుగవ సిక్కు గురువు గురు రాందాస్ సాహిబ్ జీ నిర్మించారు. 1604లో గురు అర్జున్ సిక్కుమతం పవిత్ర గ్రంథమైన ఆది గ్రంథాన్ని పూర్తిచేశాడు, దీనిని గురుద్వారలో ప్రతిష్ఠాపించాడు. హర్మందిర్ సాహిబ్ లోకి వెళ్లెందుకు నాలుగు తలుపులు ఉన్నాయి. ఇవి సిక్కుల నిష్కాపట్యత చిహ్నంగా అన్ని వర్గాల ప్రజల, మతాల వైపుకు ఉన్నట్లు ఉంటాయి. ప్రస్తుత గురుద్వారం ఇతర సిక్కు మిస్ల్స్ సహాయంతో జస్సా సింగ్ అహ్లువాలియా 1764 లో పునర్నిర్మించారు.

## ఇవి కూడా చూడండి

* దుర్గియానా ఆలయం

## మూలాలు

వర్గం:అమృత్‌సర్
వర్గం:సిక్కు మతం
వర్గం:సిక్కు మందిరాలు
వర్గం:స్వర్ణ దేవాలయాలు
వర్గం:సిక్కు నిర్మాణాలు
వర్గం:1585 స్థాపితాలు
వామన చరిత్రము

వామన చరిత్రము వ్యాసమహర్షి రచించిన భాగవతంలోని ఘట్టం. దశావతారాలలో ఒకడైన వామనుడి చరిత్రము ఇది. వామనుడు అదితి కి పుత్రునిగా జన్మించి, బలి చక్రవర్తి దగ్గరనుండి మూడు అడుగుల నేల అడిగి త్రివిక్రముడై మొత్తం జగత్తునంతా రెండు అడుగులతో, మిగిలిన ఒక అడుగుతో బలి చక్రవర్తిని పాతాళానికి పంపించి అక్కడ రాజుని చేసి తానే స్వయంగా వరాహ రూపంలో ఆ రాజ్యానికి కాపలాగా మారతాడు. వ్యాస భాగవతంలోని ఘట్టం మూలమైనా తెలుగు వారిలో పోతన శ్రీమదాంధ్ర భాగవతంలోని వామన చరిత్రమే సుప్రసిద్ధం. తెలుగువారి పఠన సంప్రదాయాలలో వామనచరిత్రము ప్రాచుర్యాన్ని తెలిపేలా వ్రాతప్రతులు, తాళపత్రగ్రంథాల్లోనే కాక ముద్రణ ప్రతుల్లో కూడా పోతన భాగవతంలో పూర్తిగా కాక విడిగా ఈ ఘట్టం ప్రాచుర్యంలో ఉంది.
## రచన నేపథ్యం
వామన చరిత్రము తెలుగులో పోతనామాత్యుడు రచించిన ఆంధ్ర భాగవతం అష్టమ స్కంధంలోనిది. సంస్కృతంలోని వ్యాసుని భాగవతాన్ని ఆధారం చేసుకుని రచించినందున ఈ ఘట్టానికి మూలం వ్యాసభాగవతంలో ఎనిమిదవస్కంధంలోనే ఉంది. ఆంధ్రీకరణలో స్వతంత్రత స్వీకరించడంతో పోతన భాగవతంలోని ఈ ఘట్టంలో మూలంలో లేని అనేక వర్ణనలు, ఊహలు కనిపిస్తాయి.

## కథ
### బలి చక్రవర్తి విజృంభణ
దేవాసుర యుద్ధంలో ఇంద్రునితో ఓడి పోయిన బలి, రాక్షస గురువైన శుక్రాచార్యుల దయ వలన బ్రతికి, గురూపదేశంతో విశ్వజిత్‌యాగం చేసి బంగారు రథము, మహాశక్తివంతమైన ధనుస్సు, అక్షయతూణీరములు, కవచము, శంఖములు పొందాడు. బలగర్వితుడై ఇంద్రుని మదమణిచేందుకు, రాక్షసులనందరినీ ఒకచోటచేర్చి, యుద్ధమునకు సంసిద్ధం చేసి అమరావతిపై దండెత్తాడు. ఆ దుర్భర దానవ శంఖా విర్భూత ధ్వనులు నిండి, విభుదేంద్ర వధూగర్భములు పగిలి, లోపలి శిశువులు ఆవురని ఆక్రోశిస్తూండగా, దేవతలు బృహస్పతి మాట విని అమరావతి వీడి పారిపోయారు.
### వామన జననం
దేవతల దుస్థితిని చూసి, సురమాత అదితి, తన భర్తయైన కశ్యపబ్రహ్మను వేడుకున్నది. అంతట కశ్యపుడు అదితికి పయోభక్షణ వ్రతాన్ని ఉపదేశించాడు.  ఆమె ఫాల్గుణ మాసం, శుక్లపక్ష పాడ్యమి నుంచి 12 రోజులు హరిసమర్పణంగా వ్రతం చేసి భర్తను చేరగా, భగవదంశతో, శ్రావణ ద్వాదశి నాడు శ్రోణ అభిజిత్‌ సంజ్ఞాత లగ్నంలో, రవి మధ్యాహ్నమున చరించునప్పుడు, గ్రహ తారా చంద్ర భద్రస్థితిలో వామనుడు జన్మించాడు.

## ప్రచురణలు
వామన చరిత్రమును టీకా తాత్పర్య సహితంగా భాగవతుల నృసింహశర్మ గారు 1943 లో వేగుచుక్క గ్రంథమాల ద్వారా ప్రచురించారు.

## మూలాలు

వర్గం:భాగవతము
వర్గం:తెలుగు పుస్తకాలు
బెక్కంటి రామాచల గుట్ట

**బెక్కంటి రామాచల గుట్ట** సిద్ధిపేట జిల్లా, మద్దూరు మండలం, వీర బైరాన్‌పల్లి పక్కనే ఉన్న 'బెక్కల్' ఊరిలోని గుట్ట. ఈ గుట్టపై ఉన్న శ్రీ రామలింగేశ్వరస్వామి, శ్రీ మల్లికార్జునస్వామి దేవాలయాలు అతి ప్రాచీనమైనవి. ఇక్కడికి సుమారు 60కి.మీ. దూరంలోని ఓరుగల్లు రాజధానిగా పరిపాలించిన కాకతీయ చక్రవర్తులకాలంలో ఈ దేవాలయ ప్రతిష్ఠాపన జరిగింది. 
thumb|బెక్కంటి రామాచల గుట్ట

## చరిత్ర
క్రీ .శ. 1117వ సం. స్వస్తిశ్రీ రాక్షసనామ సం.ర వైశాఖ శుద్ధ పాడ్యమి నాడు కాకతీయ రుద్రమదేవి శ్రీ రామలింగేశ్వరస్వామిని ప్రతిష్ఠించి, చిన్న గుడిని కట్టించారు. ఈ గుడికి శ్రీ విశ్వేశ్వరజీని పూజారిగా నియమించి, ఆయన జీవనోపాధికై వంశపారంపర్యంగా సంక్రమించేలా కొంత భూదానం ఇచ్చినట్లు దేవాలయ శాసనం ద్వారా తెలుస్తుంది.

కాకతీయ చక్రవర్తి రుద్రదేవుడికి సామంతుడిగా భద్రంగపురం కేంద్రంగా ఈ ప్రాంతాన్ని సా.శ 1163 నుండి 1195 వరకు శ్రీ మల్లిరెడ్డి పరిపాలించాడు. ఆయన కాలంలోనే శ్రీ రుద్రదేవుడు నిర్మించిన చిన్న గుడి చెక్కు చెదరకుండా గర్భాలయంలో ఉండునట్లు ఒక త్రిముఖ దేవాలయాన్ని అభివృద్ధి చేశాడు. శ్రీ మల్లిరెడ్డి పేరున మరికొంత విశాలంగా శ్రీ గుండోజి అనే శిల్పి చేత 'శ్రీ మల్లికార్జున స్వామి' దేవాలయము అద్భుతంగా నిర్మించినట్లు శ్రీ మల్లిరెడ్డి గారి వంశావళి కావ్యము రాయబడిన శాసనము ద్వారా తెలుస్తున్నది.

శ్రీ మల్లిరెడ్డి తమ పూర్వజులైన కేతన, భీరంరెడ్డి, పున్నిరెడ్డి, చందిరెడ్డి, దేవిరెడ్డి మొదలైన 21 మంది పేరున 21 శివాలయాలు ఈగుట్ట మీదనే కట్టించి, వాటిలో శివలింగ ప్రతిష్ఠాపన చేయించి, శ్రీ విశ్వేశ్వరజీ వంశానికి పూజా, నైవేద్యాలకై మరికొంత భూమిని, మామిడి తోటను దానమిచ్చినట్లు రాయబడ్డది.

దేవాలయం లోపలి గోడల మీద సురక్షితంగా భద్రపరచబడ్డ శాసనాల మీద ఉన్న లిపిని కూలంకషంగా పరిశోధిస్తే మరింత విలువైన సమాచారం దొరికే అవకాశం ఉంది.

ఈ క్షేత్రానికి 2017 సం.వ.నికి 900 సం.లు నిండుతాయి.

## చిత్రమాలిక

దస్త్రం:Bekkanti Ramachala Gutta 01.jpg|బెక్కంటి రామాచల గుట్టపైకి దారి
దస్త్రం:Bekkanti Ramachala Gutta 03.jpg|ఇతర గుడులు
దస్త్రం:Bekkanti Ramachala Gutta 04.jpg|గుట్ట పై ప్రాంతం
దస్త్రం:Bekkanti Ramachala Gutta 05.jpg|గర్భగుడి ప్రాంతం
దస్త్రం:Bekkanti Ramachala Gutta 07.jpg|శిలాఫలకంపై లిపి
దస్త్రం:Bekkanti Ramachala Gutta 02.jpg| Bekkanti Ramachala Gutta 02.jpg 


## మూలాలు

వర్గం:తెలంగాణ దేవాలయాలు
వర్గం:తెలంగాణ పర్యాటక ప్రదేశాలు
వర్గం:తెలంగాణ పుణ్యక్షేత్రాలు
వర్గం:ప్రసిద్ధ శైవక్షేత్రాలు
వర్గం:సిద్దిపేట జిల్లా పర్యాటక ప్రదేశాలు
వర్గం:సిద్దిపేట జిల్లా పుణ్యక్షేత్రాలు
వర్గం:సిద్ధిపేట జిల్లా దేవాలయాలు
పాపం (చలం రచన)

గుడిపాటి వెంకట చలం వ్రాసిన కథల సంపుటి ఇది. దీనిలో 12 కథలు ఉన్నాయి. తెనాలి యువకార్యాలయం వారు దీనిని ప్రకటించారు. వెల నాలుగణాలు. 1937లో ప్రచురింపబడింది. 1942లోను, 1944లోను పునర్ముద్రించబడింది.

## కథలు
# మోసం చేసిందా?
# వొంటరితనం
# నేనూ మా ఆవిడా మిగిలాం
# అమ్మగారి అవసరం
# అవసరం లేని ఆపరేషన్
# అవతారమా?
# ఎదగనేలేదు
# భాషన్నా తెలీదు
# మచ్చలు
# ఒరేయ్ వెంకటాచలం
# కళారాధన
# రస పుత్రులు

## పత్రికాభిప్రాయము
*"వెంకటచలంగారు ఈ కథల సంపుటికి గంభీరంగా 'పాపం!!!' అని పేరు పెట్టేరు. కాని వీరి కింత జాలి వీరి కథలలో సంభవించేవాళ్లెవరెవరిమీద ఏఏ కారణాలవల్ల పుట్టిందో బోధపడడం లేదు. 'మోసం చేసిందా?' అన్నకథలోనూ, 'వొంటరితనం' అన్నకథలోనూ,'నేనూ మా ఆవిడా మిగిలాం' అన్నకథలోనూ, 'అమ్మగారిఅవసరం' అన్నకథలోనూ, 'అవసరంలేని ఆపరేషన్' అన్నకథలోనూ, 'అవతారమా?' అన్న[[కథ]]లోనూ కథకుడి ఉద్దేశ్యంలో జాలిశబ్దం పుట్టించగలిగే ఆడదికాని మొగవాడుకాని ఎంతవెదికినా కనపడడంలేదు. 'ఎదగనేలేదు' అన్నకథలో ఒక పెద్దమనిషి, తన పెళ్లానికి ముసలిరూపు వస్తోందని దుఃఖపడుతూ, ఆ [[దుఃఖం]]లో ఏమీ చెయ్యడానికి తోచక తన అత్తగారితో సంబంధం పెట్టుకుంటాడు! ఈ కథలో పెళ్లాన్ని చూసి జాలిపడాలో మొగుడిని చూసి జాలిపడాలో తెలియకుండా ఉంది.'మచ్చలు' అన్నకథలో పాశ్చాత్య శాస్త్రజ్ఞులచేత 'శాడిజమ్' అనబడే కొసవెర్రితో బాధపడుతున్న రత్తయ్య పిచ్చివాడన్న విషయం కథలో ఏ భాగంలోనూ నొక్కి చెప్పకుండా, రత్తయ్య పెళ్లామైన దుర్గమ్మ పడుతున్న బాధలు లోకంలో ప్రతి ఆడదీకూడా పడుతున్నట్టూ, ఒకడి పెళ్లాన్ని మరొకడొచ్చి లేవతీసుకుపోతేకాని ఆడవాళ్లబాధలకి అంతులేనట్టూ కథవ్రాయడం చాలా హాస్యాస్పదంగా ఉంది."* - **[[భారతి (మాస పత్రిక)|భారతి]] సాహిత్యమాసపత్రిక ఆగస్టు 1937**.

## మూలాలు

వర్గం:1937 పుస్తకాలు
వర్గం:తెలుగు పుస్తకాలు
వర్గం:చలం రచనలు
వర్గం:కథల సంపుటి
వర్గం:తెలుగు కథలు
జాతీయ ఐక్యతా దినోత్సవం

**జాతీయ ఐక్యతా దినోత్సవం**ను, భారత ప్రథమ హోంశాఖ మంత్రి సర్దార్ వల్లభాయ్ పటేల్ జయంతి రోజైన అక్టోబరు 31న జరుపుకోవాలని భారత ప్రభుత్వం గుర్తించి 24-10-2014న ప్రకటించింది.
thumb|సర్దార్ వల్లభాయ్ పటేల్ జయంతి సందర్బంగా ఆయన గౌరవార్దం జాతీయ ఐక్యతా దినోత్సవం జరుపుతారు
గుజరాత్‌కు చెందిన కాంగ్రెస్ నాయకుడు సర్దార్ వల్లభాయ్ పటేల్ గౌరవార్దం నరేంద్రమోడి గుజరాత్ ముఖ్యమంత్రిగా ఉన్న సమయంలో నర్మదా నదితీరంలో ప్రపంచంలోనే ఎతైన ఐక్యతా ప్రతిమ అనే లోహ విగ్రహాన్ని నిర్మించడానికి సిద్దమయ్యారు. ఈ దినోత్సవ సందర్భాన్ని పురస్కరించుకొని రాష్ట్ర, జిల్లా అన్ని స్థాయిల్లో కార్యక్రమాలను ఏర్పాటుచేయాలని భారత హోంమంత్రి రాజ్ నాథ్ అన్ని రాష్ట్రాల ముఖ్యమంత్రులకు లేఖలు రాశారు. అన్ని ప్రభుత్వ కార్యాలయాల్లో, ప్రజా సంబంధ కార్యాలయాల్లో జాతీయ ఐక్యతా దినోత్సవ ప్రతిజ్ఞను చేయించాలని హోంశాఖ కార్యదర్శి అనిల్ గోస్వామి అన్ని రాష్ట్రాల ప్రధాన కార్యదర్శులకు లేఖలు రాశారు.

దేశ సార్వభౌమత్వం, ఐక్యతను పెంపొందించడానికి అన్ని పాఠశాలలోని, కళాశాలల్లోని విద్యార్థులతో జాతీయ ఐక్యతా దినోత్సవ ప్రతిజ్ఞ చేయించాలని కేంద్ర మానవ వనరుల అభివృద్ధిశాఖ సూచించింది. ఈ దినోత్సవం నాడు విద్యార్థులతో ఐక్యతా ప్రతిజ్ఞను చేయించడంతో పాటు సర్దార్ వల్లభాయ్ పటేల్ జీవితానికి సంబంధించి పలు కార్యక్రమాలను ఏర్పాటు చేయాలని తమకనుబంధంగా ఉన్న అన్ని పాఠశాలలను "సీబీఎస్‌ఈ" కోరింది.

## ఇవి కూడా చూడండి
* సర్దార్ వల్లభాయ్ పటేల్
* ఐక్యతా ప్రతిమ
* జాతీయ సమైక్యత

## మూలాలు
* ఈనాడు దినపత్రిక - 25-10-2014 – (జాతీయ ఐక్యతా దినోత్సవంగా పటేల్ జయంతి)

వర్గం:దినోత్సవాలు
పెన్సిల్వేనియా విశ్వవిద్యాలయం

**పెన్సిల్వేనియా విశ్వవిద్యాలయం** ఫిలడెల్ఫియా, పెన్సిల్వేనియా లో ఉన్న ఒక అమెరికన్ ప్రైవేట్ ఐవీ లీగ్ పరిశోధనా విశ్వవిద్యాలయం. దీనిని సాధారణంగా పెన్ లేదా యుపెన్ గా సూచిస్తారు. పెన్ అమెరికన్ విశ్వవిద్యాలయాల సంఘానికి చెందిన 14 వ్యవస్థాపక స్థాపనలలో ఒకటి, తొమ్మిది ఒరిజినల్ కొలోనియల్ కళాశాలలో ఒకటి. పెన్ యొక్క స్థాపకుడు బెంజమిన్ ఫ్రాంక్లిన్, అది వాణిజ్యం కోసం ఆచరణాత్మక విద్యపై ఎక్కువగా, క్లాసిక్స్, వేదాంతశాస్త్రం పైన ప్రజా సేవాగా దృష్టి పెట్టే విద్యా కార్యక్రమమని సూచించాడు.

## ఇవి కూడా చూడండి

* రాకేష్ గంగ్వాల్
* కిరణ్ ముసునూరు

## మూలాలు

వర్గం:అమెరికన్ విశ్వవిద్యాలయాల సంఘం
వర్గం:పెన్సిల్వేనియా విశ్వవిద్యాలయం
వర్గం:1740 స్థాపితాలు
వర్గం:అమెరికా విశ్వవిద్యాలయాలు
వర్గం:పెన్సిల్వేనియా
కాంతం కైఫీయతు

thumb
**కాంతం కైఫీయతు** అనే కథల సంపుటిని మునిమాణిక్యం నరసింహారావు రచించాడు. వివిధ పత్రికలలో ప్రచురింపబడిన పదకొండు హాస్యకథలు ఈ సంపుటిలో ఉన్నాయి.  యువకార్యాలయము, తెనాలి ఈ పుస్తకాన్ని ప్రకటించింది. 1937లో వెలువడింది. ఇదే గ్రంథాన్ని 1950లో "కాంతమ్మగారి ఆవు" అనే కథను జోడించి శ్రీ సత్యనారాయణ బుక్ డిపో, రాజమండ్రి వారు ప్రచురించారు. ఈ పుస్తకం రాజమండ్రి లోని శ్రీకొండపల్లి ముద్రాశాలలో ముద్రించబడినది. 

## కథలు
# శ్రీకాంతాయమ్మారావుగారు - కైఫీయతు
# బహుముఖాల అద్దం
# ప్రణయకలహం
# గట్టినిశ్చయం
# కోర్టులోకాంతం
# ధర్మచక్రప్రవర్తన
# లేచిపోవాలనుకుంటే
# కిటికీకి అవతలాయివతలా
# ఎండ - వాన
# సముద్రస్నానం
#కాంతమ్మ గారి ఆవు

## మూలాలు

## బయటి లింకులు
* భారత డిజిటల్ లైబ్రరీలో కాంతం కైఫీయతు పుస్తకం.

వర్గం:తెలుగు పుస్తకాలు
వర్గం:1937 పుస్తకాలు
కలిక

**కలిక** అనే కథాసంకలనాన్ని బొడ్డు బాపిరాజు రచించాడు. యువ కార్యాలయము, తెనాలి ప్రచురణ. 1937లో ప్రకటితమైంది. ఇందులో 9 కథలున్నాయి.

## కథలు
# అతీతం
# దొంగదయ్యాలు
# విధి
# కిటికీ రెక్కలు
# ఏకోదరులు
# పరీక్ష
# నిష్కృతి
# చిల్లిచెంబు
# పుణ్యాత్ములు

## మూలాలు

వర్గం:1937 పుస్తకాలు
వర్గం:తెలుగు పుస్తకాలు
తృణకంకణము

తృణకంకణము రాయప్రోలు సుబ్బారావు రచించిన సుప్రసిద్ధమైన ఖండకావ్యం.  20వ శతాబ్దపు తెలుగు కవిత్వంపై గొప్ప ప్రభావాన్ని ప్రసరించిన భావకవిత్వ యుగంలో మొదటి రచనగా చారిత్రిక ప్రాధాన్యత కలిగివుంది. 1913లో విడుదలైన ఈ రచన ప్రబంధ బంధురమైన తెలుగు సాహిత్యాన్ని ఇతివృత్తం, శైలి, శిల్పం పరంగా గొప్ప మార్పు సూచిస్తూ నూతన యుగానికి నాంది పలికింది.
## రచన నేపథ్యం
రాయప్రోలు సుబ్బారావు రచించిన తృణకంకణము అనే ఖండకావ్యం 1913లో తొలిముద్రణ పొందింది.
## ఇతివృత్తం
ఈయన అమలిన శృంగార తత్వాన్ని ఆవిష్కరించాడు. ప్రేమ పెళ్లికి దారితీయని యువతీయువకులు స్నేహితులుగా మిగిలిపోవడానికి నిర్ణయించుకున్న ఇతివృత్తముతో దీనిని రచించారు. ఇటువంటి కథాంశం, ఆ కథాంశం క్లుప్తత వంటివి ఒక వినూత్నమైన, ఆనాటి ప్రబంధ యుగంలో కొత్తది.
## ప్రభావం
తృణకంకణము అనే ఈ రచనతో తెలుగు సాహిత్యం భావ కవిత్వయుగానికి ప్రవేశించనట్టైంది. అప్పటివరకూ తెలుగు కవిత్వంలో ప్రాచుర్యంలో ఉన్న ప్రబంధాలకు భిన్నంగా, వుండీ లేదనిపించేంత చిన్న ఇతివృత్తంతో, సందేశాత్మకమైన ఖండకావ్యాల రచనకు ఆయన దీనితో ఒరవడిపెట్టారు. ప్రబంధాలలో ఉండే నాయికల అంగాంగవర్ణన, చంద్రోపాలంభం, మదనోపాలంభం, రతివర్ణన మొదలైన సంప్రదాయాలను మార్చి, అమలిన శృంగార భావనకు తెలుగు కవిత్వంలో ప్రాధాన్యత కల్పించి భావకవిత్వమనే పేరుతో దానికి ప్రచారం పొందిన పద్ధతికి మార్గదర్శకుడైనది కూడా రాయప్రోలు సుబ్బారావే.
## ఇతరుల మాటలు
* It is a short lyric, modelled on English lines. Its sentiments are chaste and poetry of a high order though not perhaps as flowing as that of Mr. Subbarao's other poems. This little poem purports to mark the beginning of a new school of Telugu poetry, which should be welcomed by all lovers of Telugu. (ఇది (*తృణకంకణము*) ఆంగ్ల రచనల శైలిలో రచించిన ఒక చిన్న కావ్యం. దీని భావాలు పవిత్రమూ, అత్యున్నతమైన కవిత్వంతో అయితే బహుశా సుబ్బారావు గారి ఇతర పద్యాలంత ప్రవహించే గుణాన్ని కలిగిలేవు. ఈ చిరు పద్యం తెలుగు కవిత్వంలో తెలుగు భాషా ప్రేమికులందరూ ఆహ్వానించాల్సిన ఒక కొత్త మార్గం యొక్క ఆరంభానికి సూచికగా నిలుస్తుంది. --జయంతి రామయ్య పంతులు, 3-10-1913.
* ఆధునిక కవిత్వమునకు తృణకంకణము ఆది గ్రంథమని అస్మదాదుల ఆశయము. --తల్లావఝుల శివశంకరస్వామి (తృణకంకణము రజతోత్సవం సందర్భంగా).
* *అడుగులు బొబ్బలెత్త, వదనాంచలమందున చింకు చెమ్మటల్ మడుగులు గట్ట…* అని ఇరవై ఏళ్ళ ఒక యువకవి ఒక ఖండ కావ్యం ప్రారంభించాడు. అది అభినవాంధ్ర కవిత్వానికి ఆద్య పద్యమైంది. అది 1912-13 నాటి మాట. ఆ ఖండకావ్యం పేరు “తృణకంకణము”. అది రచించిన ఆనాటి ఆ యువకుని పేరు: నవ్యాంధ్ర కవితా పితామహుడుగా ప్రసిద్ధుడైన రాయప్రోలు సుబ్బారావు. --నండూరి రామమోహనరావు.

## మూలాలు

వర్గం:1913 పుస్తకాలు
వర్గం:తెలుగు సాహిత్యం
గోలి వర్ష

చదువుకు సంబంధించి ఇరవై ఏళ్లుగా ఒక్క గైర్‌హాజర్‌ కూడా లేకుండా ఎల్.కె.జి నుండి బి.టెక్ వరకు 100 శాతం హాజరు నమోదు చేసుకున్న విద్యార్థిని **గోలి వర్ష**. వంద శాతం హాజరు నమోదు చేసుకున్ని రికార్డు సృష్టించిన **వర్ష** "వండర్ బుక్ ఆఫ్ రికార్డ్స్‌"లోను, "తెలుగు బుక్ ఆఫ్ రికార్డ్స్‌"లోను చోటు దక్కించుకుంది. తెలుగు బుక్ ఆఫ్ రికార్డ్స్ ప్రతినిధులు ఈ రికార్డును నమోదు చేసే ముందు స్వయంగా వర్ష చదివిన స్కూళ్లకు, కాలేజీలకు వెళ్లి వర్ష హాజరును తనిఖీ చేశారు. అలాగే వండర్ బుక్ ప్రతినిధులు కూడా కాలేజీ యాజమాన్యంతో మాట్లాడి నిర్ధారించుకున్న తర్వాతే వండర్ బుక్ ఆఫ్ రికార్డ్స్‌ లో వర్ష పేరును నమోదు చేశారు. వర్ష హాజరు విషయంలోనే కాక ఇతర విషయాలలోను తన ప్రతిభను చాటుకునేది. చక్కగా చిత్రాలు గీయగల వర్ష తన అత్యుత్తమ ప్రతిభతో రాష్ట్ర ప్రభుత్వ "బాలరత్న" అవార్డును అందుకుంది. తైక్వాండోలో రెండు రాష్ట్రస్థాయి పతకాలను గెలుపొందింది. వర్ష "మెక్‌డొనాల్డ్ లిటిల్ మిస్ హైదరాబాద్"గా, టైమ్స్ ఆఫ్ ఇండియా ""స్టూడెంట్ ఆఫ్ ది ఇయర్‌"గా కూడా ఎంపికైంది.

## మూలాలు
* ఈనాడు దినపత్రిక - 25-10-2014 - (20 ఏళ్లు... ఒక్క ఆబ్సెంట్ లేదు!)
గండవరం సుబ్బరామిరెడ్డి

**గండవరం సుబ్బరామిరెడ్డి** (1937 - 2017 జూన్ 18) ప్రముఖ నాటక రచయిత, నటులు, దర్శకులు, నిర్వహకులు, విమర్శకులు.

## జననం
ఈయన 1937 సంవత్సరంలో జానకమ్మ, బలరామిరెడ్డి దంపతులకు నెల్లూరు జిల్లా లోని గూడూరులో జన్మించారు.

## విద్యాభ్యాసం - ఉద్యోగం
ఉన్నత పాఠశాల చదువు గూడూరులో పూర్తిచేసి, నెల్లూరు లోని వి.ఆర్.కాలేజీలో బి.ఏ పట్టభద్రులయ్యారు. ఆంధ్రప్రదేశ్ పబ్లిక్ సర్వీస్ కమిషన్ సహాయ కార్యదర్శిగా పనిచేసి, 1995లో పదవీ విరమణ చేశారు.

## రంగస్థల ప్రవేశం
1952లోనే రంగస్థలంతో అనుబంధం ఉంది. విద్యార్థిగా ఉన్నప్పుడే **మమత** అనే నాటిక రాసి స్కూలు వార్షికోత్సవాలలో ప్రదర్శింపచేసారు. నెల్లూరులో నిర్వహించిన రాష్టస్థ్రాయి నాటక పోటీల్లో **ఏది మార్గం** అనే నాటిక రాసి ప్రదర్శింపచేసి, ఉత్తమ నిర్వహణ బహుమతి పొందారు. నాటక రచన, పాత్ర పోషణ, విమర్శ, పరిశోధన వీరి ప్రత్యేకతలు.

## ఇతర రచనలు
‘మన ఊరు, శిఖరం కూలింది, వెంటాడే నీడలు’ అనే రంగస్థల నాటికలు, నీరు పల్లమెరుగు, చీమలుపెట్టిన పుట్టలు, నయనతార అనే రేడియో నాటకాలు రాశారు. వెలుగుపూలు అనే కార్యక్రమానికి 105 ఎపిసోడ్‌ల స్క్రిప్ట్ రాశారు. నాటకరంగం పై సుమారు 300 వ్యాసాలు వివిధ పత్రికలకు రాశారు. తెలుగు నాటకరంగంపైన, అటు పాశ్చాత్య నాటకరంగంపైన పరిశోధన చేసి ఆధునిక తెలుగు నాటకం అనే పుస్తకంగా 1860నుంచి 1985 వరకు వచ్చిన మార్పులు రాశారు. **గ్లింప్సెస్ ఆఫ్ తెలుగు డ్రామా** అనే పేరుతో ఇంగ్లీషులో తెలుగు నాటక రచయితల రచనలపైన గ్రంథం రచించారు. మూడు ప్రసిద్ధ నాటకాలు అయిన **[[వరవిక్రయం]]**, **నిజం**, **[[గయోపాఖ్యానం]]** పైన విమర్శనాత్మక గ్రంథాలు రాశారు.

ఆంధ్రదేశంలోని తెలంగాణా, ఆంధ్రా రాయలసీమ జిల్లాలలోనే కాక రాష్ట్రేతర పరిషత్తుల్లో కూడా నిర్వహించిన ఎన్నో నాటక పోటీలకు న్యాయనిర్ణేతగా వ్యవహరించారు. అనేక ప్రతిష్ఠాత్మక పరిషత్ నాటకాలకు 77సార్లు న్యాయనిర్ణేతగా వ్యవహరించారు. అమెరికాలోని తెలుగు సంస్థ ఆటావారు 1998లో నిర్వహించిన ప్రపంచ నాటక రచన పోటీలకుకూడా న్యాయనిర్ణేతగా వ్యవహరించారు. సుమారు మూడుసార్లు అమెరికాలో పర్యటించి అక్కడి రంగస్థల విశేషాలను గమనించారు.

పొట్టి శ్రీరాములు తెలుగు విశ్వవిద్యాలయం వారు ప్రచురించిన గ్రంథానికి సంగ్రహ సంపాదకులుగా వ్యవహరించి నాటక విజ్ఞాన సర్వస్వం అనే గ్రంథాన్నినాటి ఆంధ్రప్రదేశ్ గవర్నర్ చేతులమీదుగా ఆవిష్కరింపచేశారు.

## సన్మానాలు, అవార్డులు
* ఉత్తమ సాహితీ విమర్శకుడుగా ఆరాధనా జవ్వాది ట్రస్ట్
* లలిత కళాసమితి వారి ఉగాది పురస్కారం
* విశేష నాటక రంగ కృషివలుడుగా నార్ల ఫౌండేషన్‌వారి పురస్కారం
* అభినయ స్టేజ్ అవార్డ్
* తంగిరాల కృష్ణప్రసాద్ స్మారక అవార్డు
* జీవన సాఫల్య పురస్కారం (ప్రగతి కళామండలి, సత్తెనపల్లి- త్యాగరాయ గానసభ, హైదరాబాదు, 2016 ఆగస్టు 8)

గూడూరులోని సాంస్కృతిక సమ్మేళనం, కాళిదాసు కళానికేతన్‌ లకు వ్యవస్థాపక సభ్యులుగా ఉంటూ సుమారు 50 సంవత్సరాలపాటు రాష్టస్థ్రాయి నాటక పోటీలు, సంగీత పోటీలు నిర్వహించారు.

## మరణం
ఈయన 2017, జూన్ 18న హైదరాబాద్లో మరణించారు.

## మూలాలు

* ఆంధ్రభూమి వెబ్ లో గండవరం సుబ్బరామిరెడ్డి గురించిన వ్యాసం 

వర్గం:తెలుగు నాటక రచయితలు
వర్గం:తెలుగు రంగస్థల దర్శకులు
వర్గం:1937 జననాలు
వర్గం:2017 మరణాలు
వర్గం:తెలుగు రంగస్థల కళాకారులు
వర్గం:తెలుగు రంగస్థల నటులు
వర్గం:నెల్లూరు జిల్లా రంగస్థల నటులు
వర్గం:నెల్లూరు జిల్లా నాటక రచయితలు
టోటల్ స్టేషన్

**టోటల్ స్టేషన్** అనేది ఆధునిక సర్వేయింగులోను, నిర్మాణాలలోనూ ఉపయోగించే ఒక ఎలక్ట్రానిక్/ఆప్టికల్ పరికరం. ఇది ఒక ప్రత్యేక బిందువుకు పరికరం నుండి వాలు దూరాలను రీడ్ చేయడానికి ఎలక్ట్రానిక్ డిస్టెన్స్ మీటరుతో (EDM) అనుసంధానించబడిన ఒక ఎలక్ట్రానిక్ థియోడోలైట్ (ట్రాన్సిట్). రోబోటిక్ టోటల్ స్టేషన్లు రిమోట్ కంట్రోల్ ద్వారా దూరం నుండి పరికరాన్ని నియంత్రించడానికి అపరేటర్లకు అనుమతినిస్తాయి. ఇది సహాయక సిబ్బంది అవసరం లేకుండానే ఆపరేటర్ లా పరావర్తనాన్ని కలిగిస్తుంది. పరిశీలన స్థానం నుండే టోటల్ స్టేషను నియంత్రిస్తుంది.

వేలాది ఎకరాల భూముల సర్వేను వేగంగా పూర్తి చేయడానికి ఎలక్ట్రానిక్ టోటల్ స్టేషన్లు ఉపయోగపడతాయి. సర్వే గొలుసు ఉపయోగించి భూములు కొలవడం కష్టమనుకున్న చోట వీటి ద్వారా సులభంగా సర్వే చేయగలుగుతారు. ఆధునిక పరిజ్ఞానంతో తయారు చేయబడిన ఈ ఈటీఎస్ మిషన్ల ద్వారా పంట సాగు అవుతున్న భూముల్లోను, కొండలు, గుట్టల్లో సైతం భూ సర్వే వేగంగా, కచ్చితంగా చేయవచ్చు.

## ఇవి కూడా చూడండి
*చైన్ (యూనిట్)
* దిక్సూచి

## మూలాలు
* సాక్షి దినపత్రిక - 25-10-2014 - (రాజధాని భూముల సర్వేకు ఈటీఎస్‌లు!)

వర్గం:సర్వేయింగ్
వర్గం:ఎలక్ట్రానిక్ పరికరాలు
పుష్పదంతుడు (జైనమత తీర్థంకరుడు)

జైనమతం లో **పుష్పదంతుడూ'' (),**సువిధినాథుడు '''గా కూడా పిలువబడుతాడు. ఇతడు తొమ్మిదవ జైన తీర్థంకరుడు.  జైన మతం ప్రకారం ఆయన సిద్ధుడుగా మారి, ఆయన కర్మ బంధాలను నాశనం చేయుట కొరకు ఆత్మను పరిత్యజించాడని జైనుల నమ్మకం.

పుష్పదంతుడు ఇక్ష్వాకు వంశ రాజైన సుగ్రీవుడు, రాణీ రామి లకు కకండి (ఉత్తర ప్రదేశ్ లోని డియోరియా) లో జన్మించారు. ఆయన  విక్రమనామ సంవత్సరం మార్గశిర కృష్ణ పక్షంలో ఐదవరోజున జన్మించారు. పుష్పదంతుడు జైనమతం యొక్క తొమ్మిదవ తీర్థంకరునిగా  ఋషభనాథుడు ప్రారంభించిన సాంప్రదాయాలలోని నాలుగు విభాగాల సంఘాన్ని పునర్నిర్మించారు.
 

## ఇవి కూడా చూడండి
*జైన మతము

## మూలాలు
అజిత రాజి

**అజిత రాజి** భారత సంతతికి చెందిన ఒక అమెరికన్ మహిళ. 2014 లో ఈమెను అమెరికా అధ్యక్షుడు బారక్ ఒబామా, స్వీడన్లో అమెరికా రాయబారిగా నియమించడంతో వార్తలలోకి వచ్చింది.
## నేపధ్యము
ఒబామా ప్రభుత్వంలో ఇప్పటికే సమున్నత బాధ్యతలు నిర్వహిస్తున్న రాజిని స్వీడన్ రాయబారిగా నియమిస్తున్నట్లు ఆ దేశ అధ్యక్షుడు ఒబామా నిర్ణయించారు. దీనిని సెనేట్ లాంఛనంగా ఆమోదించాల్సి ఉంది. 2012 అమెరికా అధ్యక్ష ఎన్నికల సందర్భంగా ఆమె ఒబామా ఎన్నికల ప్రచారం, నిధుల సమకూర్చే విధుల్లో ఉత్తమ ఫలితాలు రాబట్టారు. దాదాపు 500000 యూఎస్ డాలర్ల మొత్తాన్ని సేకరించి అధ్యక్షుడి గుర్తింపు పొందిన ఆమె ఇప్పటివరకు వైట్‌హౌస్‌లో బాధ్యతలు నిర్వహించారు. 1983లో కొలంబియా విశ్వవిద్యాలయం నుంచి బి.ఎ., 1991లో ఎంబిఎ చేసిన ఆమె ప్రఖ్యాత బ్యాంకింగ్ సంస్థ జెపి మోర్గాన్కు ఉపాధ్యక్షురాలిగా వ్యవహరించారు. గోల్డ్‌మన్ సాచ్స్ సంస్థ మేనేజింగ్ డైరక్టర్ గ్యారీ సైమన్‌ను వివాహం చేసుకున్న ఆమె బహు భాషాప్రవీణురాలు. ప్రస్తుతం ఉత్తర కాలిఫోర్నియాలో నివాసం ఉంటున్న ఆమె గతంలో మధ్యప్రాచ్యం, యూరోప్‌లలో పనిచేశారు. ఆర్థికవ్యవహారాలు, నాయకత్వ బాధ్యతల నిర్వహణలో అందెవేసిన చేయి.

## మూలాలు

## బయటి లంకెలు
*స్వీడన్ అంబాసిడర్ గా భారత సంతతి వ్యక్తిని నామినేట్ చేసిన ఒబామా
*అజితరాజి నియామక వార్త

వర్గం:అమెరికా వ్యక్తులు
ప్రైవేట్ విశ్వవిద్యాలయం

**ప్రైవేట్ విశ్వవిద్యాలయాలు** అనగా ప్రభుత్వముచే నిర్వహించబడని విశ్వవిద్యాలయాలు, అయితే ఇవి అనేక పన్ను మినహాయింపులు, ప్రజా విద్యార్థి రుణాలు, గ్రాంట్లు పొందుతాయి. అలాగే వాటి స్థానాన్ని బట్టి ప్రైవేట్ విశ్వవిద్యాలయాలు ప్రభుత్వం నిబంధనలకు లోబడి ఉంటాయి. ఇవి ప్రభుత్వ విశ్వవిద్యాలయాలకు, జాతీయ విశ్వవిద్యాలయాలకు భిన్నంగా ఉంటాయి. కొన్ని విశ్వవిద్యాలయాలు లాభాపేక్షరహితంగా ఉండగా కొన్ని లాభాపేక్ష కోసం ఉన్నాయి.

## భారతదేశం
భారతదేశంలో ప్రైవేటు నిధుల విద్యాసంస్థలు స్వాతంత్ర్యం వచ్చినప్పటి నుండి ఉనికిలో ఉన్నాయి. ఈ విశ్వవిద్యాలయాల్లో అనేకం జాతీయ నిధుల విశ్వవిద్యాలయాలలో లాగానే బహుళవిజ్ఞానాత్మక వృత్తి విద్యా కోర్సులను అందిస్తున్నాయి. 2014 ఆగస్టు 9 నాటికి భారతదేశంలో 184 ప్రైవేట్ విశ్వవిద్యాలయాలు ఉన్నాయి.

## ఇవి కూడా చూడండి
* విశ్వవిద్యాలయం
* ప్రభుత్వ విశ్వవిద్యాలయం

## బయటి లింకులు

వర్గం:విశ్వవిద్యాలయాలు
వర్గం:ప్రైవేట్ విశ్వవిద్యాలయాలు
ప్రాథమిక సమాచార నివేదిక

ఎఫ్ఐఆర్ లేదా **మొదటి సమాచార నివేదిక** (ఆంగ్లం: First information Report) అనగా బంగ్లాదేశ్, భారతదేశం, పాకిస్తాన్‌ల లోని పోలీసులు విచారణకు అర్హత ఉన్న నేరాన్ని గురించి సమాచారం అందుకున్నప్పుడు వారు తయారు చేసే ఒక రాత డాక్యుమెంట్. మొదటి సమాచార నివేదికను ఆంగ్లంలో ఫస్ట్ ఇన్ఫర్మేషన్ రిపోర్ట్ అంటారు, దీనిని సంక్షిప్తంగా ఎఫ్ఐఆర్ (FIR) అంటారు. ఫస్ట్ ఇన్ఫర్మేషన్ రిపోర్ట్ ను తెలుగులో మొదటి సమాచార నివేదిక, ప్రాథమిక సమాచార నివేదిక, ప్రథమ సమాచార నివేదిక అని కూడా అంటారు. సాధారణంగా విచారణార్హమైన నేరానికి బాధింపబడ్డ బాధితుడు లేదా అతని లేదా ఆమె తరపున ఎవరైనా పోలీసులకు చెప్పడం ద్వారా లేదా వ్రాసివ్వడం వంటి ద్వారా ఫిర్యాదు చేసినప్పుడు పోలీసువారు ప్రాథమిక సమాచార నివేదికను తయారు చేస్తారు. విచారణార్హం కాని నేరం కోసం ఒక కమ్యూనిటీ సర్వీస్ రిజిస్టర్ రూపొందించబడింది, రిజిస్టర్ చేయబడింది. ఎఫ్ఐఆర్ ఒక ముఖ్యమైన పత్రం ఎందుకనగా కదలికలో ఇది నేర న్యాయ ప్రక్రియను సెట్ చేస్తుంది. పోలీస్ స్టేషనులో ఎఫ్ఐఆర్ రిజిస్టరు అయిన తర్వాత మాత్రమే పోలీసులు కేసు విచారణ చేపడుతారు. పోలీసు అధికారులు సహా కేసుపెట్టదగిన నేరం యొక్క కమిషన్ గురించి తెలిసిన వారెవరైనా ఎఫ్ఐఆర్ దాఖలు చేయవచ్చు. సమాచారాన్ని ఇచ్చిన లేదా ఫిర్యాదు చేసిన వ్యక్తికి పోలీసులు నమోదు చేసిన సమాచారాన్ని చదవమని అడిగే హక్కు ఉంటుంది. సమాచారాన్ని పోలీసులు నమోదు చేసిన తర్వాత దానిపై సమాచారం ఇచ్చిన వ్యక్తి సంతకం చేయాలి.

## భారతదేశంలో
భారతదేశంలో ఎఫ్ఐఆర్ దాఖలయిన తర్వాత ఎఫ్ఐఆర్ లోని విషయాలను హైకోర్టు లేదా భారతదేశ సుప్రీం కోర్ట్ నుండి వెలువడే ప్రకటనతో తప్ప మాములుగా మార్చకూడదు.

## ఎఫ్‌ఐఆర్‌ నమోదుకు నిరాకరిస్తే
ఫిర్యాదుపై ఎఫ్‌ఐఆర్‌ నమోదుకు పోలీసులు నిరాకరిస్తే సీఆర్‌పీసీ సెక్షన్‌ 200 కింద సంబంధిత మెజిస్ట్రేట్‌ ముందు ప్రైవేటు ఫిర్యాదు దాఖలు చేసుకోవాల్సిఉంటుంది.

## ఆంధ్రప్రదేశ్ లో
ఆంధ్రప్రదేశ్ లో మామూలుగా పోలీస్ స్టేషనుకి వెళ్లి ఫిర్యాదు చేయటం ద్వారా ఎఫ్‌ఐఆర్ పత్రాన్ని పొందుతారు. అయితే సంఘటన స్థలం లేదా ఫిర్యాదిదారుల ఇంటివద్దే ఎఫ్‌ఐఆర్ ను అందజేసే వినూత్న పథకానికి విజయవాడ పోలీసు కమిషనర్ ఎ.బి.వెంకటేశ్వరరావు చేపట్టారు. 2014లో పోలీసు అమరవీరుల దినోత్సవం సందర్భంగా ముఖ్యమంత్రి చంద్రబాబునాయుడు, డీజీపీ జె.వి.రాముడు ఈ శోధన పథకాన్ని ప్రారంభించారు.

## మూలాలు
* ఈనాడు దినపత్రిక - 26-10-2014 - (ఇంటి వద్దకే ఎఫ్‌ఐఆర్ పత్రం) 

వర్గం:చట్టం
వర్గం:భారతీయ శిక్షాస్మృతి
దొడ్డబెట్ట శిఖరం

**దొడ్డబెట్ట శిఖరం** దక్షిణ భారతదేశంలో అత్యంత ఎత్తైన శిఖరం. ఇది తమిళనాడులోని నీలగిరి జిల్లాలో విస్తరించి ఉన్న నీలగిరి పర్వత శ్రేణుల్లో ఉంది. ఈ నీలగిరి పర్వతాలు పశ్చిమ కనుమల్లో అంతర్భాగం. దొడ్డబెట్ట శిఖరం సుమారు 2,637 మీటర్ల (8640 అడుగులు) ఎత్తును కలిగి ఉంది. ఈ శిఖరం ప్రసిద్ధ వేసవి విడిది అయిన ఊటికి 9 కిలో మీటర్ల దూరంలో ఉంది. ఊటి నుండి కోటగిరికి వెళ్ళు మార్గంలో ఈ శిఖరం కనిపిస్తుంది. ఊటిని సందర్శించే ప్రకృతి ప్రేమికులు కచ్చితంగా చూసే ప్రదేశాలలో దొడ్డబెట్ట ఒకటి. తమిళనాడు పర్యాటకం వారు సూపరిండెంటింగ్ ఇంజనీరు శ్రీ గోవిందన్ సారథ్యంలో ఇక్కడ 18.06.1983లో టెలీస్కోప్ హౌస్ ఒకటి ఏర్పాటు చేశారు. ఇందులో సందర్శకుల కొరకు రెండు టెలీస్కోపులను ఉంచారు. టెలీస్కోప్ హౌస్ మీదికెక్కి చూస్తే, చుట్టూ కొండలు, లోయలు, ఊటి సౌందర్యం మరింత అద్భుతంగా కనిపిస్తుంది. నిత్యం పర్యాటకులతో కళకళలాడుతుందీ ప్రదేశం. ఈ శిఖరానికి అత్యంత సమీపంలోనే దక్షిణ భారతదేశంలో అత్యంత ఎత్తులో ఉన్న తేయాకు కర్మాగారం ఒకటి ఉంది. 
## పేరు నేపథ్యం
కన్నడంలో దొడ్డ అంటే పెద్ద, బెట్ట అంటే పర్వతం. పెద్ద పర్వతం కాబట్టి దీనికి దొడ్డబెట్ట అని పేరు.
## వర్షపాతం
ఈ పర్వత శిఖరం మీద సంవత్సరపు సరాసరి వర్షపాతం 125 సెం.మీ. ఉంటుంది.
## ఉష్ణోగ్రత
ఈ పర్వత శిఖరం మీద గరిష్ఠ ఉష్ణోగ్రత 10 డిగ్రీ సెంటిగ్రేడ్ కాగా, కనిష్ఠ ఉష్ణోగ్రత 0 డిగ్రీ సెంటిగ్రేడ్‌గా నమోదవుతుంది.
## ఇవీ చూడండి
*ఊటీ
*ద టీ ఫ్యాక్టరీ
## చిత్రమాలిక

File:Doddabetta (Nilagiri hills).jpg|దొడ్డబెట్ట
File:Mt. Doddabetta.jpg|Nilgiri Hills from atop Doddabetta
File:Doddabetta viewOf Ooty 1.jpg|View of Ooty (Udagamandalam) from Doddabetta peak
File:Doddabetta viewOf Ooty 2 cropped.jpg|A different view of Ooty (Udagamandalam) from Doddabetta peak (image cropped)
File:Doddabetta.jpg|Another view of Ooty from Doddabetta


## మూలాలు

వర్గం:నీలగిరి జిల్లా పర్యాటక ప్రాంతాలు
వర్గం:తమిళనాడు పర్యాటక ప్రదేశాలు
వర్గం:భారతదేశ పర్వత శిఖరాలు
వర్గం:పర్వతాలు
బద్రీ విశాల్ పిత్తి

**బద్రీ విశాల్ పిత్తి** హైదరాబాదుకు చెందిన పారిశ్రామికవేత్త, సామాజిక కార్యకర్త, కళాపోషకుడు, దాత. హైదరాబాదులో స్థిరపడిన సంపన్న మార్వాడీ కుటుంబానికి చెందిన బద్రీ విశాల్ 1928లో కలకత్తాలో జన్మించాడు. ఈయన విద్యాభ్యాసం అలహాబాదులో సాగింది. వీరి కుటుంబం 200 ఏళ్ల క్రితం హైదరబాదులో స్థిరపడి, నిజాం యొక్క నమ్మకాన్ని, సాన్నిహిత్యాన్ని చూరగొన్నారు. ఈయన ముత్తాత సేఠ్ మోతీలాల్ కు రాజా బహాదుర్ అనే పట్టం ఇవ్వబడింది. ఈయన తాత రాయ్ బహాదుర్ సేఠ్ బన్సీలాల్ ను బ్రిటీషు ప్రభుత్వం సర్ బిరుదాంకితున్ని చేసి గౌరవించింది. ఈయన తండ్రి పన్నాలాల్ పిత్తి నిజాం యొక్క గౌరవ ఆర్థిక సలహాదారు. హైదరాబాదుపై పోలీసు చర్య జరిగినప్పుడు నిజాం, భారతీయ సేనలకు లొంగిపోవటంలో కీలక పాత్ర పోషించాడు.

బద్రీ విశాల్‌, 1949 ఆగస్టులో, 21 ఏళ్ల వయసులో, హైదరాబాదులో కల్పన అనే ప్రముఖ హిందీ సాహిత్య పత్రికను స్థాపించాడు. ప్రారంభించిన కొన్నాళ్ళకే హిందీ సాహిత్వంలో ఉన్నతమైన పత్రికగా పేరుతెచ్చుకొన్నది. ఇది 1978 వరకు నిరంతరాయంగా ప్రచురించబడింది. దీని యొక్క పతాకశీర్షికను ఎం.ఎఫ్.హుస్సేన్ రూపొందించాడు. హుస్సేన్ యొక్క చిత్రాలు తరచూ కల్పన యొక్క ముఖచిత్రంపై కనిపించేవి. అప్పటి హిందీ రచయితలు కల్పన పత్రికలో తమ రచనలను ప్రచురించబడటం చాలా గొప్ప విషయంగా భావించేవారు. జ్ఞానపీఠ అవార్డు గ్రహీత నిర్మల్ వర్మ తన రచనలు కల్పనలో ప్రచురించబడిన తర్వాతనే తనను రచయితగా హిందీ సాహితీప్రపంచం అమోదించిందని భావించానని ఒక ప్రశ్నకు సమాధానమిచ్చాడు.

బద్రీ విశాల్‌కు, సోషలిస్టు నాయకుడు రామ్ మనోహర్ లోహియాతో పరిచయం ఏర్పడి, ఆయన భావాలచే ప్రభావితుడై, జీవితాంతం సోషలిష్టుగా ఉన్నాడు. నిజాంతో తన కుటుంబానికున్న సాన్నిహిత్యాన్ని కూడా లెక్కచేయకుండా హైదరాబాదు రాష్ట్ర కాంగ్రేసు యొక్క తొలి సమావేశంలో పాల్గొని హైదరాబాదులో ప్రజాస్వామ్యానికై పిలుపునిచ్చాడు. 1951లో పెరుగుతున్న ధాన్యపు ధరలు తగ్గించాలని ఆందోళన చేసి అరెస్టయ్యాడు. 1955లో సోషలిష్టు పార్టీ స్థాపనలో కీలకపాత్ర పోషించాడు. 1960లో లోహియా పిలుపునిచ్చిన పౌర నిరాకరణోద్యమంలో పాల్గొని మారోమారు జైలుకెళ్ళాడు.

బద్రీ విశాల్‌ 1967లో సంయుక్త సోషలిష్టు పార్టీ అభ్యర్థిగా, కొత్తగా ఏర్పడిన మహారాజ్‌గంజ్ శాసనసభ నియోజకవర్గం నుండి ఆంధ్రప్రదేశ్ రాష్ట్ర శాసనసభకు ఎన్నికయ్యాడు. ఈయన 1972లో సంపూర్ణ తెలంగాణ ప్రజాసమితి అభ్యర్థిగా, 1978లో జనతా పార్టీ అభ్యర్థిగా ఇదే నియోజకవర్గం నుండి పోటీచేసి ఓడిపోయాడు. బద్రీ విశాల్‌ 1969లో ప్రారంభమైన తెలంగాణ ఉద్యమంలో ప్రత్యేక తెలంగాణ రాష్ట్రానికి గట్టి మద్దతునిచ్చాడు.

బద్రీ విశాల్‌, సోషలిష్టు అయినా, తన రాజకీయాలకు అతీతంగా కళలను, కళాకారులను పోషించాడు. ఎం.ఎఫ్.హుస్సేన్ వంటి చిత్రకారున్ని తొలిదశ నుండే సన్నిహితంగా ప్రోత్సహిస్తూ వచ్చాడు. హుసేన్ తన ప్రసిద్ధ రామాయణం, మహాభారతం చిత్రాలను సోమాజీగూడలోని బద్రీ విశాల్‌ ఇంట్లో ఉంటూనే చిత్రీకరించాడు. ఈయన ఎం.ఎఫ్.హుసేన్ 1940వ దశకపు చివరి నుండి 1970వ దశకపు చివరి వరకు చిత్రించిన నాలుగు వందలకు పైగా చిత్రాలను సేకరించాడు. బద్రీ విశాల్ మరణించిన తర్వాత 2013లో ఈయన సేకరణలో ఉన్న ఎం.ఎఫ్.హుస్సేన్ చిత్రాలు, వేలంలో దాదాపు 18 కోట్ల రూపాయలకు అమ్ముడుపోయాయి.

## మూలాలు

వర్గం:1928 జననాలు
వర్గం:2003 మరణాలు
వర్గం:హైదరాబాదు జిల్లా పారిశ్రామికవేత్తలు
వర్గం:హైదరాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:హైదరాబాదు జిల్లా కళాపోషకులు
శాకుంతలం అభిజ్ఞానత

thumb
విశ్వనాథ సత్యనారాయణ రచన చేసిన సాహిత్య విమర్శ రచన **శాకుంతలం అభిజ్ఞానత**. కవికులగురువుగా పేరొందిన సంస్కృత నాటకకర్త కాళిదాసు రచించిన అభిజ్ఞాన శాకుంతలమనే నాటకానికి సంబంధించిన విమర్శ/వ్యాఖ్య.
## రచన నేపథ్యం
విశ్వనాథ సత్యనారాయణ రచించిన ఈ విమర్శన రచనాకాలము 1958-59. ఈ గ్రంథం ప్రథమ ముద్రణ 1961లో పొందింది. శాకుంతలము యొక్క అభిజ్ఞానత రెండవ ముద్రణ 1970లో, మూడవ ముద్రణ 2007లోనూ పొందింది. ఆయన విమర్శ రచనలేవీ కూర్చొని వ్రాసినవి కాదు, సాహిత్య వేదికలపై ప్రసంగిస్తూండగా ఎవరో ప్రసంగపాఠాన్ని వ్రాసుకుంటే దానిని పుస్తకానికి అనువుగా విశ్వనాథ వారు కొంత సంస్కరించి ప్రచురించినవి. ఈ గ్రంథమూ ఆ కోవలోనిదే.
## రచన అంశం
సంస్కృత భాషలో అత్యంత సుప్రసిద్ధమైన రచనల్లో అభిజ్ఞాన శాకుంతలము ముఖ్యమైనది. మహాకవి, కవికులగురువు కాళిదాసు ఈ నాటకాన్ని రచించారు. కాళిదాసు రచించిన సుప్రసిద్ధ నాటకత్రయంలో ఇది తలమానికమైనదే కాక ఆయన మొత్తం రచనల్లోకెల్లా ప్రాచుర్యం, ప్రాధాన్యత పొందిన రచన ఇది. ఈ నేపథ్యంలో ఎందఱో వేత్తలైన రసద్రష్టలు, అలంకారికులు ఆ నాటకంలోని నిగూఢమైన విశేషాలు వివరిస్తూ వ్యాఖ్యలు చేశారు. శాకుంతలము యొక్క అభిజ్ఞానత అనే ఈ రచన కూడా ఆ సంప్రదాయంలోనిదే. శాకుంతలములో విదూషకుని పాత్రకల్పన, నిర్వహణలోని ఆంతర్యము వివరించి ఆ దృష్టితో నాటకం చదివితే మొత్తమ వినూత్నమైన విధంగా కనిపిస్తుందని కొన్ని నూత్న ప్రతిపాదనలు చేశారు.
## ప్రాచుర్యం
శాకుంతలము యొక్క అభిజ్ఞానత మూడు ముద్రణలు పొందింది. దీనిని ఆధారం చేసుకుని పలువురు సాహిత్యవేత్తలు అభిజ్ఞాన శాకుంతలం గురించి మరిన్ని లోతైన వ్యాఖ్యలు, విమర్శలు చేశారు.

## ఇవి కూడా చూడండి
* విశ్వనాధ సత్యనారాయణ
* ముఖ్యమైన తెలుగు పుస్తకాల జాబితా
## మూలాలు

## బయటి లింకులు
* డీఎల్ఐలో గ్రంథ ప్రతి

వర్గం:విశ్వనాథ సత్యనారాయణ రచనలు
వర్గం:సాహిత్య విమర్శలు
వర్గం:1961 పుస్తకాలు
వర్గం:తెలుగు పుస్తకాలు
అవసరాల శ్రీనివాస్

**అవసరాల శ్రీనివాస్** భారతీయ నటుడు, దర్శకుడు, సినిమా స్క్రిప్ట్ రచయిత. హైదరాబాద్లో పుట్టి పెరిగిన శ్రీనివాస్ కొద్ది రోజులు విజయవాడ, కొత్త ఢిల్లీ, చెన్నై, కోల్కతాలలో నివసించారు.
శ్రీనివాస్ మెకానికల్ ఇంజనీరింగ్ లో మాస్టర్స్ చేసారు. ఫైనైట్ ఎలిమెంట్ ఎనాలసిస్ విషయంలో ప్రిన్స్‍టన్ ప్లాస్మా ఫిజిక్స్ లేబొరేటరీలో పనిచేసారు. యూనివర్సిటీ ఆఫ్ కాలిఫోర్నియా, లాస్ ఏంజలెస్ (UCLA) నుండి స్క్రీన్ రైటింగ్ లో డిప్లోమా పొందారు. లీస్ట్రాస్ బర్గ్ థియేటర్ అండ్ ఫిల్మ్ ఇన్స్టిట్యూట్, న్యూయార్క్ వద్ద సంవత్సరం పాటు నటనలో శిక్షణ పొందారు. న్యూయార్క్ లో కొన్ని రోజులు రంగస్థలంలో పనిచేసి, ఆపై *బ్లైండ్ ఆంబిషన్* అనే చిత్రానికి సహదర్శకుడిగా పనిచేసారు. యూనివర్సల్ స్టూడియోస్ వద్ద స్క్రిప్ట్ స్క్రీనర్ గా పనిచేసారు.
*[[అష్టా చమ్మా (సినిమా)|అష్టా-చమ్మా]]* ద్వారా తెలుగు చిత్రసీమకు పరిచయమయ్యారు. ఈ చిత్రంలో కొని సన్నివేశాలను వ్రాయటంలో సహాయమందించారు. ముగ్గురు, పిల్ల జమీందార్, వర ప్రసాద్ పొట్టి ప్రసాద్ లాంటి సినిమాలల్ పనిచేసారు. ఊహలు గుసగుసలాడే అనే ప్రేమ-హాస్య కథా చిత్రానికి దర్శకత్వం వహించారు. ఈ సినిమాలో నాగశౌర్య కథానాయకుడిగా నటించాడు. ఈ సినిమా మంచి విజయాన్ని సాధించింది.

2022 డిసెంబరు 16న ప్రపంచవ్యాప్తంగా 160 భాషల్లో విడుదలవుతున్న అవతార్ 2(అవతార్: ది వే ఆఫ్ వాటర్) సినిమాకు తెలుగు మాటలు అవసరాల శ్రీనివాస్ అందించారు.

## బాల్యం, విద్యాభ్యాసం
అవసరాల శ్రీనివాస్ స్వస్థలం కాకినాడ. హైదరాబాదులో పెరిగాడు. తండ్రి బ్యాంకర్. విజయవాడ, విశాఖపట్నం, ఢిల్లీ, చెన్నై, కోల్ కతలో కూడా కొద్ది రోజులున్నాడు. మెకానికల్ ఇంజనీరింగ్ చదివాడు. కొద్ది రోజుల పాటు ప్రిన్స్ టన్ విశ్వవిద్యాలయంలో పనిచేశాడు. స్క్రీన్ రైటింగ్, సినిమా సంబంధిత కోర్సులు కొన్ని పూర్తి చేశాడు.

## సినిమారంగం
2008 లో విడుదలైన అష్టా చమ్మా సినిమాతో నటుడిగా పరిచయం అయ్యాడు. ఊహలు గుసగుసలాడే, జ్యో అచ్యుతానంద చిత్రాలకు దర్శకత్వం వహించాడు.

## సినిమాలు
 

## దర్శకుడు \ రచయితగా

## టెలివిజన్

## పురస్కారాలు
సైమా అవార్డులు

* 2014: ఉత్తమ సహాయనటుడు (ఊహలు గుసగుసలాడే)

## మూలాలు

## బయటి లంకెలు
* 

వర్గం:తెలుగు సినిమా నటులు
వర్గం:తెలుగు సినిమా దర్శకులు
వయోజన విద్య (పుస్తకం)

**వయోజన విద్య** గాడిచెర్ల హరిసర్వోత్తమరావు రచించిన తెలుగు పుస్తకం. దీని మొదటి, రెండవ పుస్తకాల్ని ఆంధ్రదేశ గ్రంథాలయ సంఘము, బెజవాడ వారు 1941, 1953లలో ముద్రించారు. 

## నేపథ్యం
బడిలో చదువక, చదివినా చదువబ్బక, వ్రాళ్ళు కూడా చేయడానికి రాక, తమ బంధువులకు జాబైనా రాయలేక, లోకపు సంగతులు చదువుకోవడానికి వీలు లేక చిక్కులు పడేవారు పిల్లలైనా పెద్దలైనా తెలుగు లిపి నేర్చుకుని లోకములో తలయెత్తుకొని తిరుగునట్లు తయారుచేయడమే ఈ పుస్తక రచనకు కారణమని రచయిత పుస్తకం ముందుమాటలో తెలియజేసాడు. 

## రెండో పుస్తకంలోని విషయాలు

# చదువుల దేవత
# వేమన చెప్పింది వేదం
# కడుపులో నీళ్లపీపాలు
# ఇంద్రజాలం కాదు, ప్రకృతి చిత్రం
# లేపాక్షి నంది
# సూర్యుడు లేకపోతే ప్రాణం లేదు
# గాంధీ మహాత్ముడు
# కైలాసంలో ఈశ్వరుడు
# పంచాయతీ అంటే
# తాటిపండ్ల కథ
# అందరికి నేనవుదు నాకందరగుదురు
# నీటి ఆవిరి పనిచేస్తుంది
# రైలు టిక్కెట్ల సంబరం
# వాననీరా? కాల్వనీరా?
# తేలా? దోమా?
# చదువెందుకయ్యా?
# ముసలమ్మ కథ
# ముగ్గుల ముచ్చట
# తులసిమొక్క

## మూలాలు

## బాహ్య లంకెలు
* భారత డిజిటల్ లైబ్రరీలో వయోజన విద్య, మొదటి పుస్తకం.
* భారత డిజిటల్ లైబ్రరీలో వయోజన విద్య రెండవ పుస్తకం.

వర్గం:తెలుగు పుస్తకాలు
వర్గం:1941 పుస్తకాలు
వర్గం:1953 పుస్తకాలు
అవసరాల

**[[అవసరాల]]** తెలుగు వారిలో కొందరి ఇంటిపేరు. అవసరాల అన్న ఇంటిపేరు మధ్యయుగాల నాటి వృత్తి నుంచి వచ్చింది. అవసరాల అన్న రాజోద్యోగులు రాజు కాలోచితంగా చేయాల్సిన పనులను గుర్తుచేసే విభాగానికి సంబంధించినవారు.

* అవసరాల అనసూయాదేవి ఒక ప్రముఖ జానపద కళాకారిణి, సంగీత దర్శకురాలు, రచయిత.
* అవసరాల కన్యాకుమారి : వాయులీన విద్వాంసురాలు.
* అవసరాల రామకృష్ణారావు డిప్యూటీ కలెక్టర్ అవసరాల జగన్నాధరావు పంతులు గారి ఆఖరి కుమారుడు. 
* అవసరాల శ్రీనివాస్ ప్రముఖ సినిమా నటుడు, దర్శకుడు.
* అవసరాల సూర్యారావు ప్రముఖ తెలుగు రచయిత.
* అవసరాల  ఇశ్రాయేలు (నాగన్న)  గారు  . జొన్నగిరి,  మద్దికేర, వజ్రకరూర్, గుంటకల్, తాడిపత్రి,  జూటుర్, క్రిష్టిపాడు అనేక ప్రాంతాలలో  సంఘం స్థాపకుడు క్రిష్టియన్ బ్రదరన్  అసెంబ్లీ సంఘ అభివృద్ధి రాయలసీమ జిల్లాల్లో జరుగుటకు  కారకుడు. 
* అవసరాల  రాజశేఖర్   ప్రముఖ దైవ జనులు  గుంటకల్. వీరు  రక్షణ పొందిన  వారు. 
* అవసరాల  ఆనంద్  గారు   దైవజనులు  , సంగీత కళాకారులు 
## మూలాలు


వర్గం:కులాలు
అలన్ యూస్టేస్

**అలన్ యూస్టేస్** ఒక అమెరికన్ కంప్యూటర్ శాస్త్రవేత్త, ఇతను గూగుల్లో 'సీనియర్ వైస్ ప్రెసిడెంట్ ఆఫ్ నాలెడ్జ్' గా సేవలందిస్తున్నారు. 2014 అక్టోబరు 24 నుండి ఇతను అతి ఎత్తైన స్వేచ్ఛా పతన జంప్ చేసిన వ్యక్తిగా ప్రపంచ రికార్డును కలిగి ఉన్నాడు.

2014 అక్టోబరు 24 న యుస్టేస్ స్ట్రాటో ఆవరణం నుంచి జంప్ చేసి ఫెలిక్స్ బాంగార్ట్నేర్ పేరునున్న 2012 ప్రపంచ రికార్డును బద్దలుకొట్టాడు. స్ట్రాటోస్పియరిక్ ఎక్స్‌ప్లోరర్ ప్రాజెక్టులో భాగంగా ఇతను నేలకు దాదాపు 41 వేల అడుగుల ఎత్తులో స్ట్రాటో ఆవరణం నుంచి దూకి కొత్త రికార్డు సృష్టించారు.

## మూలాలు
* సాక్షి దినపత్రిక - 26-10-2014 (అంతరిక్షం అంచుల నుంచి..ధ్వని కంటే వేగంగా!)
* ఈనాడు దినపత్రిక - 26-10-2014 (41 వేల అడుగుల ఎత్తు నుంచి జంప్ - గూగుల్ ఉన్నతాధికారి విన్యాసం)    

వర్గం:జీవిస్తున్న ప్రజలు
వర్గం:గూగుల్ ఉద్యోగులు
వర్గం:అమెరికన్ కంప్యూటర్ శాస్త్రవేత్తలు
వర్గం:అమెరికా సంయుక్త రాష్ట్రాలు
గోలి (అయోమయ నివృత్తి)

* గోలి -పల్నాడు జిల్లా, రెంటచింతల మండలానికి చెందిన గ్రామం.
----

**గోలి** తెలుగువారిలో కొందరి ఇంటిపేరు.

* గోలి వర్ష గుర్తింపు పొందిన విద్యార్థిని.
* గోలి శేషయ్య ప్రఖ్యాతి గాంచిన చిత్రకళాకారుడు
భారతీ శతకము(గిడుగు సీతాపతి)

వాడుక భాషలోని తియ్యని పలుకుల తీరు, వాటి పరిణామము, ప్రయోగములు మొదలైన విషయాలను ఈ **భారతీ శతక**రూపములో గిడుగు వేంకట సీతాపతి నిరూపించాడు. లోకవ్యవహారములో నిత్యము వాడే భాషయొక్క సౌష్టవాన్ని,ఆ భాషను మహాకవులు తమ గ్రంథాలలో ప్రయోగించిన విధానాన్ని ఈ శతకములో చూపించాడు. భాషాభివృద్ధిని నిరూపిస్తూ, భాష తనంతట తాను వృద్ధిచెందే రీతిని, ఇతర భాషల సాంకర్యంవల వృద్ధిపొందే రీతిని ఈ శతకం వివరిస్తుంది. పూర్వకవులంతా వ్యావహారిక భాషలోనే గ్రంథాలను వ్రాసేవరనిన్నీ, శిష్ట వ్యవహారిక భాషను విసర్జించి, కేవలం ప్రాచీన శబ్దాలతో గ్రంథాలను వ్రాయడం, కొత్త చిగుళ్లను వూడదీసి, రాలిపోయిన పండుటాకులను తిరిగీ అంటించడం వంటిది అని ఈ శతకం చాటుతుంది. కొందరు వైయాకరణులు గ్రామ్యమని గర్హించినప్పటికీ, శిష్ట వ్యవహారికంలో వున్న చక్కని తెలుగు పలుకులను మహాకవులు తమ కావ్యాలలో ఏ విధంగా ప్రయోగించినదీ చూపిస్తూ లక్ష్యలక్షణ సమన్వయం ఈ శతకంలో చేయబడింది. సంధి, విసంధి, శకటరేఫ మొదలైన వాటిని గురించి కూడా ఈ శతకము చర్చించింది. భాష తాలూకు స్వరూప స్వభావాలను చాలా సుబోధకంగా ఈ శతకం వివరిస్తుంది.

## కొన్నిపద్యాలు

నలువకు రాణివై వెలసి నల్వురి నోటను నాట్యమాడుచున్
బలుకు వెలందివై సకల భాషలు విద్యలు శాస్త్రముల్ కళల్
వెలయఁగఁజేసి యీ యఖిల విశ్వమునందును జ్ఞానతేజము
జ్వలముగ భాసిలన్ బఱపి పాపుదు మోహతమంబు భారతీ!

అణుమాత్రంబగు మఱ్ఱివిత్తనము మొల్కైలేచు;నేపారు;చి
క్కనిచెట్టై ననలెత్తి కాచు; నురుశాఖల్‌సాచు; సందుండి నే
లను దాఁకన్ బడు మాడలం విడుచు వేళ్లన్ బర్వు; నట్లే కదా
తనరున్ భాషయుఁ, బ్రాణమున్న వఱకున్ దప్పేమి? యో భారతీ!

జెలలైపుట్టి, స్రవించి, వర్షములకున్ జెన్నొంది, శాఖానదుల్
గలయన్ బెంపును బొంది, పుష్కలతరంగశ్రేణి నృత్యంబుతో
నలరన్ బాఱెడు నమ్మహా నదుల సామ్యంబొంది, భాషానదుల్
విలసిల్లున్ భువినెల్లకాలమును నిర్విఘ్నంబుగా భారతీ!

"రోసిందేటికి, రోతలేటికి మహా రోగస్థుఁ"డంచుంగదా,
వ్రాసెన్ ధూర్జటి అశ్వయుక్తపునవర్ణంబందు నజ్లోపమున్,
జేసెన్ మూఁడు పదంబులందు నికనేఁ జెప్పింది యొప్పైన నే,
వ్రాసిందెందుకు నొప్పుగా పరిగణింపంజాలవో భారతీ!

ఒప్పుగ "కోస" మంటకు ప్రయోగములన్నవి "ముక్తికోసమై",
అప్పకవీయ మందు గననయ్యెడు, తమ్మయ పాపరాజులుఁ
జెప్పిరి; హంసవింశతిని జేరెను; తిర్పతి వెంకటేశ్వరల్,
"కొప్పరపుంగవీశ్వరుల కోసము" చెప్పిరి గాదె భారతీ!


## మూలాలు

 

వర్గం: 1940 పుస్తకాలు
వర్గం: తెలుగు పుస్తకాలు
బ్యాచిలర్ ఆఫ్ రూరల్ హెల్త్ కేర్

గ్రామీణ ప్రాంతాల్లో వైద్య నిపుణుల కొరతను అధిగమించడానికి భారత కేంద్ర ప్రభుత్వం అమల్లోకి తెస్తున్న మూడేళ్ల వైద్య డిగ్రీ కోర్సే **బ్యాచిలర్ ఆఫ్ రూరల్ హెల్త్ కేర్**. ఈ మూడేళ్ల వైద్య డిగ్రీ కోర్సును 2015కి అమల్లోకి తెచ్చేందుకు భారత కేంద్ర ప్రభుత్వం సన్నాహాలు చేస్తోంది. ప్రస్తుతం ఛత్తీస్‌గఢ్, అసోం రాష్ట్రాల్లో మూడేళ్ల వైద్య డిగ్రీ కోర్సు నిర్వహిస్తున్నారు. ఆరోగ్యకరమైన సమాజ నిర్మాణంలో భాగంగా వైద్యుల కొరతను అధిగమించడానికి మిగిలిన రాష్ట్రాల్లో కూడా ఈ కోర్సు ప్రారంభానికి అవసరమైన చర్యలు తీసుకోవాలని కేంద్ర ఆరోగ్య మంత్రి అధికారులను ఆదేశించారు. 

వైద్య విద్య బోధనలో ఆధునిక విధానాలకు ప్రాధాన్యమిచ్చే పుదుచ్చేరిలోని జవహర్‌లాల్ ఇనిస్టిట్యూట్ ఆఫ్ పోస్ట్ గ్రాడ్యుయేట్ మెడికల్ ఎడ్యుకేషన్ అండ్ రీసెర్చి సహకారంతో ఈ కోర్సుకు సంబంధించిన పాఠ్యాంశాలను నాలుగు సంవత్సరాల కిందటే రూపొందించారు. ఈ కోర్సు చేసిన వారిని వైద్యచికిత్సలు చేయడానికి అనుమతిస్తే అత్యంత విలువైన విద్యగా ఉన్న బ్యాచిలర్ ఆఫ్ మెడిసన్, బ్యాచిలర్ ఆఫ్ సర్జరీ కి విలువ తగ్గుతుందని భారత వైద్య మండలి వ్యతిరేకించడంతో ఈ కోర్సు అప్పట్లో అమలుకు నోచుకోలేదు.

అయితే గ్రామీణ ప్రాంతాల్లో వైద్య పరిజ్ఞానం అంతగా లేనివారి చికిత్సల కారణంగా విచ్చలవిడిగా యాంటీబయాటిక్స్ వాడకం పెరుగుతుండటంతో ప్రజావసరాల మేరకు వైద్య నిపుణులు అందుబాటులో లేకపోవడమే దీనికి కారణమని అందుకు పరిష్కారంగా మూడేళ్ల వైద్య డిగ్రీ కోర్సైన బ్యాచిలర్ ఆఫ్ రూరల్ హెల్త్ కేర్ ని తెరపైకి తెచ్చి భారత వైద్య మండలి ఆమోదం కోసం ఎదురు చూస్తున్నారు.

## ముసాయిదా మార్గదర్శకాలు
* ఇంటర్మీడియట్ పూర్తి చేసి గ్రామీణ ప్రాంతాల్లో పని చేయడానికి సంసిద్ధత వ్యక్తం చేస్తూ హామీ ఇచ్చిన వారికి ప్రవేశ పరీక్ష ద్వారా ఈ మూడేళ్ల వైద్య కోర్చులో ప్రవేశాలు కల్పిస్తారు. 
* వైద్య కళాశాలల్లో ఉద్యోగ విరమణ చేసిన నిపుణులను ఈ కోర్సుకు అధ్యాపకులుగా నియమిస్తారు.
* ఈ కోర్సులో ప్రధానంగా మలేరియా, డెంగీ, విషజ్వరాలు, అతిసారం, క్షయ, రక్తహీనత సమస్యల చికిత్సలపై శిక్షణ ఇస్తారు.
* పాఠ్యాంశాలు: ఈ కోర్సులో కమ్యూనిటీ మెడిసిన్, ఇంటర్నల్ మెడిసిన్, పిడియాట్రిక్స్, బేసిక్ సర్జరీ, బేసిక్ ఆర్థోపెడిక్స్, గైనకాలజీ, ఆప్తాల్మజీ, ఈఎన్‌టీ, దంతవైద్యం, రేడియో డయాగ్నొస్టిక్స్ అంశాలను బోధిస్తారు.

## ఇవి కూడా చూడండి
బ్యాచిలర్ ఆఫ్ మెడిసన్, బ్యాచిలర్ ఆఫ్ సర్జరీ

## మూలాలు
* ఈనాడు దినపత్రిక - 27-10-2014 - (వైద్యంలో మూడేళ్ల డిగ్రీ కోర్సు)

వర్గం:వైద్యము
వర్గం:విద్య
సైమన్ ప్లాంట్

14 కార్లను ఒకేసారి 18 అడుగుల రెండు అంగుళాల దూరం వరకూ లాగి ‘అత్యధిక కార్లు లాగిన వ్యక్తి’గా ప్రపంచ రికార్డు సృష్టించిన వ్యక్తి **సైమన్ ప్లాంట్**(Simon Plant). సైమన్ బ్రిటన్‌లోని సౌత్ డెర్బీషైర్‌కు చెందిన వ్యక్తి, ఇతని వయస్సు 42 సంవత్సరాలు. కార్లు లాగడంలో దిట్ట అయిన ఇతను 22-10-2014న మొత్తం 20 టన్నుల బరువైన 14 ఫోర్ట్ ఫీస్టాస్ కార్లను తాడుతో లాగేసి డెర్బీలోని మెట్రోపాయింట్ వద్ద ఈ అద్భుత ఫీట్ సాధించాడు. గతంలో 12 కార్లను 15 అడుగులు లాగిన వ్యక్తి పేరు మీద ఈ రికార్డు ఉండగా ఆ రికార్డును బద్దలుకొట్టేందుకు సైమన్ దీనికి ముందు చేసిన రెండు ప్రయత్నాలతో సహా మొత్తం మూడు సార్లు ప్రయత్నించగా మూడో ప్రయత్నంలో ఈ ఫీట్ సాధించగలిగాడు. ఇతను 11 సంవత్సరాల క్రితమే 30 టన్నుల బరువున్న ట్రక్కును 100 అడుగుల దూరం లాగి అప్పుడు ప్రపంచ రికార్డు సృష్టించాడు.

## మరణం
14 ప్రపంచ రికార్డులను నెలకొల్పిన బ్రిటిష్ స్ట్రాంగ్ మ్యాన్ సైమన్ 'పవర్' ప్లాంట్ 47 ఏళ్ల వయసులో మరణించాడు.

## మూలాలు

* సాక్షి దినపత్రిక - 27-10-2014 (14 కార్లు.. 18 అడుగులు..)
* ఈనాడు దినపత్రిక - 27-10-2014 (14 కార్లను అవలీలగా లాగేసి ప్రపంచ రికార్డు సృష్టించిన సైమన్)

వర్గం:ప్రపంచ రికార్డులు
సైమన్

* సైమన్ కమీషన్
* సైమన్ కుజ్‌నెట్స్
* సైమన్ ప్లాంట్ - అత్యధిక కార్లు లాగిన వ్యక్తిగా ప్రపంచ రికార్డు సృష్టించిన వ్యక్తి